amanoisuno/poet huggingface dataset:
洋州 韓億
梁州鄰左右洋川，氣候融融別是天。地僻過冬稀見雁，箐深初夏已聞蟬。鄉風與蜀微相似，驛路見秦舊接連。駱谷轉山圍境內，漢江奔浪繞城邊。展開步障蘩花地，畫出棋枰早稻田。遠寺徑危攢迸筍，後園池冷軟飛泉。秋深滿院芭蕉雨，晚色臨軒薜荔煙。南浦採蒲當凜冽，西溪踏石向暄妍。夕陽道觀鳴鐘鼓，夜月人家奏管絃。楊柳影中沽酒市，芰荷香裏釣魚船。珍禽聽久名難辨，新果嘗餘味更全。野渡潮平分淺瀨，羣樓雲散露高巔。喧闐鼓吹迎神社，狼籍杯盤送客筵。慈竹清筠霜鬭膩，海棠堆艷火爭燃。蒼崖險峻應藏虎，碧洞陰深恐隠僊。妓女從游持翠蓋，士流尋勝擘香箋。戚姬廟宇青蕪沒，和相詩碑綠蘚沿。三縣俗淳宜靜理，兩衙事簡可閒眠。紛華度歲他鄉外，幽趣終朝在眼前。不爲近頒明詔下，及瓜情願滿三年。
送僧歸護國寺 石中立
振錫來京輦，薰蘭近賜衣。種蓮曾結社，指栢迥投機。舊寺千巖隔，歸艎片席飛。禪心天海外，永夕望台輝。
句 石中立
尋常不召猶相造，況是今朝得指揮。
野外即事 吳濟
橫木渡前溪，藤深路欲迷。瘦筇諳亂石，老屐带新泥。盡日綠陰合，有時黄鳥啼。多情雙蛺蝶，飛傍帽簷低。
欄邊 吳濟
潮信欄邊見，人家樹杪分。筍鞭遮過蟻，蛛網礙飛蚊。松古藏靈藥，山高落冷雲。吾廬遠城市，花草故欣欣。
鮑家田 吳濟
摇旆家家酒，收犂處處村。草深迷井口，槿密擁籬根。綠水明秧本，青山失燒痕。多應忌蠶事，畏客掩柴門。
秋興 吳濟
傷秋愁不斷，鄰杵已鳴霜。寶扇鸞收影，篘蟻带香疏。花停懶蝶細，草庇寒螿蟲。落葉無人掃，庭空下夕陽。
題甘露寺 吳濟
雲闕漏微照，長江得半明。心隨帆影遠，鷗似我身輕。今古幾興廢，山川無變更。倚欄吟未斷，拍拍又潮生。
亞字謎 陳亞
若教有口便啞，且要無心爲惡。中間全沒肚腸，外面强生稜角。
藥名詩 陳亞
地居京界足親知，倩借尋常無歇時。但看車前牛領上，十家皮沒五家皮。
戒子孫詩 陳亞
滿室圖書雜典墳，華亭仙客岱雲根。他年若不和花賣，便是吾家好子孫。
登湖州銷暑樓 陳亞
重樓肆登賞，豈羨石爲廊。風月前湖近，軒窗半夏凉。罾青識漁浦，芝紫認仙鄉。却恐當歸闕，靈臺爲別傷。
惜竹 陳亞
出檻亦不翦，從教長舊叢。年年到朱夏，葉葉是清風。
和魏周輔 陳亞
昔賢自是堪加罪，非敢言君愛竊詩。尀耐古人多意智，預先偷子一聯詩。
戲答楊球 陳亞
蒙君遺長牋，語意如何說。請看身上衣，裩中本無蝎。
嗤人面黑 陳亞
笑似烏梅裂，啼如豉汁流。眉間粘帖子，已上是幞頭。
懷舊隠 陳亞
多媿當年未第間，卜居人外得清閑。排聯花品曾非僭，愛惜苔錢不是慳。秋閣詩情天淡淡，夕溪漁思月彎彎。而今慚厚明朝祿，敢念藏愚莫買山。
詩一首 陳亞
張公喫酒李公醉，自古人言信有之。陳亞今年新及第，滿城人賀李衙推。
句  其一 陳亞
若是道人頭不白，老人當日合烏頭。
句  其二 陳亞
棋怕臘寒呵子下，衣嫌春暖縮紗裁。
句  其三 陳亞
布袍袖里懷漫刺，到處遷延胡索人。
句  其四 陳亞
馬嘶曾到寺，犬吠乍行村。
句  其五 陳亞
收寒歸地底，表老向人間。
句  其六 陳亞
吏辭如賀日，民送似迎時。
句  其七 陳亞
無雨若還過半夏，和師曬作葫蘆巴。
句  其八 陳亞
如僧清早厨邊過，偷却黄興料裏蹄。
句  其九 陳亞
蔡襄無口便成衰。
句  其一○ 陳亞
浪平山接影，山盡樹回根。
句 段全
斜搊花脚面，闊大打廉搋。
句 周世昌
畫鼓雷奔天不雨，綵旗雲聳地生風。
休沐端居有懷希聖少卿學士 陳越
玉甃銀床蔭碧桐，北窗珍簟水紋融。衣裁練布如王導，扇執蒲葵學謝公。瓊屑半和仙掌露，蘭苕輕泛楚臺風。若非冰雪神仙骨，相樂誰同一笑中。
送張無夢歸天台 陳越
紫籍仙階貴，丹丘隠路深。五圖傳祕訣，三祝契堯心。瓢飲和瓊蕊，樓居接桂陰。宸歌旌有道，垂象賁中林。
夏夜與臧奎魏野會宿河亭聯句三十韻 陳越
無正文。
句  其一 陳越
十鍾人既醉，九奏鳳來儀。
句  其二 陳越
誰哀城下酌，不廢洛中吟。
句  其三 陳越
擁路東方騎，懸腰左顧龜。
吳中送僧 唐肅
師向何方去，太湖西復西。風傳孤磬遠，松偃舊房低。暖榻常留兔，浮杯不駁犀。何時城北寺，重聽木鷄啼。
季子挂劍歌 唐肅
季子讓一國，視之敝屣然。寧當寶一劍，不爲徐君懸。徐君雖亡骨未朽，劍挂墳前白楊柳。君知不知不足悲，我心許君終不移。
臨終作 王隨
畫堂燈已滅，彈指向誰說。去住本尋常，春風掃殘雪。
送餘姚知縣張太博 王隨
才名登仕路，芝綍奉龍光。出宰神仙邑，吟辭鵷鷺行。烟波迎去棹，圖籍富行裝。淮月蒹葭影，江風橘柚香。新詩留禹穴，舊理過錢塘。市井魚鹽聚，亭臺水石凉。雲山接秦望，花木勝河陽。暫布惠和政，即看鵬翼翔。
送妙明規長老 王隨
振衣辭帝里，歸路指禪林。勝地江山寺，澄明水月心。卸帆烟浦近，鳴磬夜船深。到喜清凉境，門開松桂陰。
憶越州  其一 王隨
賀監賜湖名價高，雲山吟賞抽江毫。澄波杳渺醉欲去，烟光水月留歸舠。
憶越州  其二 王隨
越上湖山何絕奇，昔聞尋勝寧遐遺。烟波無憶舊吟醉，方是致君堯舜時。
棲霞寺  其一 王隨
翠巘聳層雲，珍祠古迹存。獲登千佛嶺，仰荷九天恩。塔影凌虛閣，鐘聲度遠村。僧言前太守，罕有到松門。
棲霞寺  其二 王隨
虛窗殘燭明，欹枕旅懷清。永夜起松籟，蒲山疑雨聲。吟餘閑景象，道勝小榮名。鐘罷星河曙，悠悠迴旆旌。
寄張明真 王隨
紺髮丹顔氣粹和，大茅峰畔隠雲蘿。至人朝斗傳靈訣，先帝觀龍賜御歌。町疃瑞文眠徑草，蜿蜒神物戲池波。自慚五馬來塵外，一挹仙風幸已多。
天開巖 王隨
棲霞山後峰，天開一巖秀。中有坐禪人，形容竹栢瘦。饑餐巖下松，渴飲巖上溜。愛步巖室前，白雲起孤岫。
玉兔寺  其一 王隨
霜毫感應早呈祥，誰布黄金建寶坊。古殿幡花遶真聖，美名靈跡異諸方。
玉兔寺  其二 王隨
殿庭松栢午陰濃，地占神山絕境中。瑞質有靈千古在，金田疑是玉蟾宮。
鄭州浮波亭 王隨
瀲灧波光入座寒，翠翎雪羽下雲端。林花四繞餘何稱，好種青青竹萬竿。
句  其一 王隨
一聲啼鳥禁門靜，滿地落花春日長。
句  其二 王隨
桑斧刊春色，漁歌唱夕陽。
句  其三 王隨
江吳寧久次，知己在朝端。
句  其四 王隨
客館月斜寒夢斷，仙舟風穩去帆飛。
句  其五 王隨
事簡曉花香落硯，訟稀晴蘚綠生庭。
句  其六 王隨
候館虛窗晴月色，野橋疏樹暮蟬聲。
句  其七 王隨
照池蓮艷紅疑菜，入戶山光翠可枯。
句  其八 王隨
閑門半掩庭花落，啼鳥一聲煙樹深。
句  其九 王隨
數里竹溪藏野色，一軒松雨戰秋聲。
句  其一○ 王隨
地迴暖脈冰先覺，梅吐新香蝶未知。
句  其一一 王隨
千里水雲歸澤國，一帆煙雨掛秋江。
句  其一二 王隨
松檜陰中閑覆局，芰荷香裏靜垂鈎。
句  其一三 王隨
曉色靜和迷遠徑，晴光輕重織平蕪。
句  其一四 王隨
靜憐身計無塵事，貧喜生涯有古書。
句  其一五 王隨
滿窗寒影雲生嶽，一枕秋聲雨滴階。
句  其一六 王隨
月白風清殘夜影，辱悲榮喜幾人心。
句  其一七 王隨
綠陰連野幾株柳，翠靄繞城無限山。
句  其一八 王隨
當戶曉山青倚漢，傍簷風竹冷敲秋。
句  其一九 王隨
晴樓憑月吟魂冷，春席眠花醉夢香。
句  其二○ 王隨
梧桐風細初吹葉，河漢雲疏欲護霜。
句  其二一 王隨
岸草雪殘迎馬綠，野梅風暖著人香。
句  其二二 王隨
村重晚笛吹遥嶺，漁舍寒罾晒夕陽。
句  其二三 王隨
酒旗店遠煙中動，漁艇人歸岸次橫。
句  其二四 王隨
好客幾嫌州路僻，愛山長上郡樓高。
句  其二五 王隨
江館夜凉風乍起，海天雲淡月初高。
句  其二六 王隨
雨霽煙波帆掛曉，月明樓閣笛橫秋。
句  其二七 王隨
詩酒一生唯道□，田園數頃敵封侯。
句  其二八 王隨
列岫縈迴青靄合，層江空闊碧天垂。
句  其二九 王隨
孤影漸高雲外月，寒聲特起竹間風。
句  其三○ 王隨
晚細雨餘嵐疊翠，碧江風細浪成紋。
句  其三一 王隨
印苔多鶴迹，題壁半僧名。
句  其三二 王隨
餘殘花落席，吟次月生樓。
句  其三三 王隨
杜門憎慶絕，枕石夢魂清。
句  其三四 王隨
波動月光碎，岸遥煙色深。
句  其三五 王隨
吏閑衙放早，事簡印開稀。
句  其三六 王隨
住僧忘歲月，游客悟塵勞。
句  其三七 王隨
永夜起松籟，滿山疑雨聲。
句  其三八 王隨
巖深松半露，石亂水分流。
句  其三九 王隨
惜花愁有雨，待日喜無雲。
句  其四○ 王隨
漢月夜如晝，松風凉似秋。
句  其四一 王隨
水村煙暝早，山館夜寒多。
句  其四二 王隨
地僻無來客，庭閑自落花。
句  其四三 王隨
雲氣凉秋簟，山光翠入門。
句  其四四 王隨
簷捲三峰碧，琴彈萬籟清。
句  其四五 王隨
竹韻扣寒玉，苔花疊碧錢。
句  其四六 王隨
掃徑苔痕破，開扉竹影分。
句  其四七 王隨
龕燈落燼殘，藥竈藹餘香。
句  其四八 王隨
冷餘松子落，病起笋成篁。
句  其四九 王隨
松窗晴似雨，竹徑夏如秋。
句  其五○ 王隨
苔光浮亂石，花影倒寒潭。
句  其五一 王隨
徑竹煙橫素，庭莎露綴珠。
句  其五二 王隨
丹井經臺接岩洞。
存目  其一 王隨
詩題：牡丹。
存目  其二 王隨
首句：棗花至小能成實。
存目  其三 王隨
出處：宋《錦綉萬花谷》前集卷七。
存目  其四 王隨
附注：已錄王曙詩。
宿靈巖寺 李冠
疊翠圍僧國，幽棲孰有才。名高仍可隠，骨俗豈宜來。花發松香沒，雲銷石色迴。何年脫身去，心委像前灰。
寄王樵 李冠
霜臺御史新爲郡，棘手廷評繼下車。首謁梓桐王處士，教風從此重詩書。
句 孫頎
星分紀軫三湘尾，萬頃湖邊舊晉都。
均慶寺 季咸
一方靈跡兩峰間，左右芒山與碭山。勝地昔曾鍾王氣，高僧誰此掩禪關。翬飛巍殿烟瓴碧，翠削層崖苔蘚斑。千古英雄無處問，嶺頭依舊白雲閑。
句 王貽永
河朔雪深思愛月，并門春暖詠甘棠。
奉和御製社日詩 楊億
仙掌凌空沆瀣秋，大田多稼似雲浮。天邊霽景芙蓉闕，江上殘芳杜若洲。東觀羣儒宣宴樂，南荆遺俗重嬉遊。宸章忽降容瞻睹，疑是神龜負九疇。
奉和御製重陽五七言詩  其一 楊億
宸居瑞靄重，閶闔正來風。憀慄驚秋氣，豐穰美歲功。曉煙籬菊嫩，霄露畹蘭紅。重九登高會，歡娛處處同。
奉和御製重陽五七言詩  其二 楊億
民在華胥正樂康，高秋賓雁指衡陽。蒹葭漸見凝清露，鶗鴂先驚歇衆芳。節值登高真勝會，年逢大有是殊祥。宸心悦豫流新唱，星漢垂文示八方。
奉和聖製南郊禮畢五言六韻詩 楊億
燔柴就陽位，煙燎達高穹。掃地鉶㽅潔，嚴更鼓角雄。天心侔兑悦，皇澤比春融。帝享惟馨德，民蘇解愠風。周郊四祭重，漢畤五祠同。靈貺昭玄感，神光望拜中。
奉和御製契丹出境將議迴鑾五言六韻詩 楊億
戎輅巡河右，天威讋鬼方。五營開細柳，三令凛飛霜。氛祲消千里，聲名耀八荒。靈旗風助順，黄道日呈祥。偃革邊關靜，迴鑾海縣康。欣陪從臣末，歸蹕奉高驤。
奉和御製南郊七言六韻詩 楊億
潔齋恭己奉蒼旻，報本圜壇備物陳。酒縮楚茅三獻畢，灰飛嶰管一陽新。高空瑞氣長隨輦，永夕清霜暗濕巾。泰畤迎年嚴漢祀，六宗祈福盛虞禋。鴻恩渙汗霑窮髮，睿藻昭回動紫宸。庶彙熙熙蒙帝力，徒知擊壤傚堯民。
奉和御製喜降時雪七言四韻詩 楊億
一夕香街布玉塵，檀欒勁節露貞筠。兔園置酒皇歡洽，柏殿賡歌睿唱新。麥秀原田初望歲，花開苑樹忽驚春。豐穰薦瑞民心悦，高下還隨帝澤均。
後苑賞花應制 楊億
宫花如錦水連漪，翠輦尋芳正是時。禁苑定知人未識，朱欄除有蝶偷窺。艶烘曉日迷天仗，香逐輕風落酒巵。何幸微臣陪鎬宴，蓬壺春漏正遲遲。
應制賦射弓詩 楊億
水漲方塘綠，花開禁籞紅。同瞻萬乘主，親御六鈞弓。曲應騶虞節，春迴太皥功。還須殪大兕，何只落驚鴻。一箭天山定，三邊虎穴空。潯陽射蛟者，寧與此時同。
後苑賞花應制 楊億
雲羅霞綺媚芳辰，瓊圃花開爛漫春。風遞清香隨鳳輦，波涵倒影落龍津。仙葩四照烘初日，濃艶千苞賜近臣。向晚天街戴歸處，遊蜂舞蝶自隨人。
宣召赴龍圖閣觀太宗御書應制 楊億
非煙葱蔚蒼龍闕，紫府深沉大帝居。羣玉中天開策府，神龜温洛薦圖書。珠宫岑寂經行處，金簡熒煌拭目初。曾是先朝受恩者，因探禹穴涕漣如。
後苑賞花釣魚應制 楊億
宜春小苑斗城旁，錫宴羣仙奉紫皇。漢沼乳魚偏傍釣，青陵舞蝶自尋芳。波平鼇背浮崑閬，日轉金莖艶赭黄。滿酌流霞侍臣醉，暖風宫蘂雜爐香。
别賦賞花一首 楊億
仙山靈沼五城西，曉日花光照彩霓。露濯冰蠶鋪瑞錦，風吹水麝拆香臍。芳葩散採添蜂蜜，紅片狂飄雜燕泥。曾識壺中舊春色，桃源重到路猶迷。
龍圖閣會宴應制 楊億
册府藏書在紫微，退朝稽古助論思。中天召宴衢樽滿，乙夜觀文列象垂。綵鳯翩翻巢綺閣，靈龜夭矯冠金碑。大風發唱羣臣和，元首康哉庶績熙。
秘閣賜讌送右諫議大夫种放得假歸終南山應制 楊億
瑣闈聊輟皂囊封，賜告歸尋一畝宫。關路蒲輪千里遠，巖扉蕙帳幾年空。百壺天酒凝甘露，二雅宸章掩大風。舊隱暫還非久住，心期獻可沃堯聰。
初至郡齋書事 楊億
地去京華遠，年逢旱暵餘。羣胥同黠馬，比戶甚枯魚。煦嫗心空切，澄清志莫舒。棼絲殊未治，錯節詎能除。聽訟棠陰密，行春柳影疏。賓筵求婉畫，僧舍問真如。踰月窺除目，經時絕傳車。素餐徒自飽，投刃豈曾虚。盈耳嫌敲扑，堆牀厭簿書。故園無數舍，長日歎歸歟。
次韻和十六兄先輩見寄 楊億
秋風苦憶鱠霜鱗，暫剖銅符出紫宸。一路雪寒多挾纊，幾程山險欲摧輪。清香撲鼻梅林近，秀色凝眸麥壠新。閉閣草玄終寂寞，下車爲政尚因循。尋僧不厭攜笻遠，愛客寧辭舉白頻。簿領孜孜防黠吏，邱園矻矻訪通民。魚鹽自與滄溟接，雞犬仍將白社鄰。官滿會須抛印綬，武夷歸去作閑人。
次韻和章子美對雪 楊億
破臘連空粉絮飄，離離一番長山苗。旗亭誰氏來沽酒，臺笠何人去採樵。背日旋依松澗積，迎風先傍藥畦消。袁安此際偏無賴，獨掩閑門對一瓢。
送章頔歸鄉 楊億
蕪穢休嗟負郭田，蹉跎自過鹿鳴筵。荆山玉璞空三獻，梁苑風塵已十年。疏入禁中猶未報，賦成都下早曾傳。獨攜書劍歸閩嶺，共泛煙波入楚天。獵獵酒旗邀舉白，招招漁艇勸烹鮮。棋枰鬭勝疑成癖，砧杵驚愁幾廢眠。驛路數程煩託乘，郡齋終日喜談玄。如何弃我還家去，相送津亭一黯然。
郡齋即事書懷十二韻呈諸官 楊億
長樂疏鐘自厭聞，漢庭誰不惜離羣。舟浮一水波瀾闊，路入千山杳靄分。郡閣先憂迷簿領，村田聊得問耕耘。疲民深喜猶安堵，黠吏那知便舞文。照膽求瑕空察察，飲冰爲政漫云云。玄臺已分嘲揚子，桑野須防誚使君。别派東傾連漲海，故園西望隔晴氛。黛鋪遠岫秋將晚，綺散餘霞日欲曛。小檻報春梅爛漫，滿空呈瑞雪繽紛。題詩到處尋紅葉，置酒終朝看白雲。符竹偶分慚出守，櫜鞬暫佩愧從軍。石渠舊署頻牽夢，室有芝蘭閣有芸。
郡齋西亭即事十韻招麗水殿丞武功從事 楊億
郡齋退食復何爲，縱目西亭景物奇。疊嶂雨餘泉眼出，澄潭風靜釣絲垂。城臨古戍寒蕪闊，路轉荒村野彴危。幾處唱歌聞白紵，誰家酤酒見青旗。蝶隨游妓穿花徑，犬吠行人隔槿籬。桃李成蹊春盡後，魚鹽爲市日中時。桑麻萬頃晴氛散，絲竹千門夕照移。吟際嶺雲飛冉冉，望中壠麥秀離離。煙迷喬木鶯遷早，水滿芳塘鷺下遲。鶴蓋翩然肯相顧，主人終宴豈知疲。
送張彝憲歸鄉 楊億
處處春波滿稻畦，海棠零落子規啼。一麾遠郡方留滯，十里長亭又解攜。後夜灘聲妨客夢，初晴雲物入詩題。到家爲問田園事，桃李猶應有舊蹊。
送韓永錫歸闕 楊億
縉雲六載掌關征，學得陽冰小篆成。逋客幾人曾識面，仙山到處便題名。桑郊又是乘軺去，鈴閣虚煩解榻迎。舊讀春秋究微旨，何須苦說不知兵。
次韻和致仕李殿丞寅見寄之什因以紀贈 楊億
鄉國馳名幾十春，鳴臯一旦九天聞。翔鸞棲棘曾爲吏，金鼎調梅未致君。百里象雷嫌碌碌，片言折獄厭云云。詩名已是齊康樂，筆力何曾减右軍。抗表忽然干鳳扆，拂衣殊欲謝人羣。都緣梁苑慵爲賦，且免鍾山被勒文。清夜獨吟牛渚月，高秋時望帝鄉雲。鯉庭禀訓門逾盛，蘭畹傳芳氣益薫。盡室遠依洪井側，直鈎猶釣楚江濆。西山有藥應須餌，待看蜺旌入紫氛。
京師故人有以隴西鸚鵡遺予者因畜養之去年出守縉雲提挈而至性靈甚慧觸類能言公退翫之常若不足忽遇疾而逝因命瘞於小園作詩一章聊以追悼識者無罪予以貴畜也 楊億
隴山秋樹舊巢傾，遠向江東逐斾旌。去國夢魂應繚繞，入春喉舌漸分明。一聲警露何慚鶴，百囀遷喬肯讓鶯。終日雕籠心不戀，經年丹觜色猶輕。思歸悒悒因成疾，顧主依依尚有情。死葬小園芳草地，夜來經雨綠苔生。
麗水甄殿丞移疾請告 楊億
數日不逢黄叔度，胸中鄙吝一時生。如何民瘼偏能療，却是詩魔未得平。夏景清和妨命駕，玄臺寂寞阻飛觥。欲親高論無由得，須作文殊問疾行。
威上人 楊億
五藴已空諸漏盡，冢間行道十年餘。吟成南國碧雲句，讀徧西方貝葉書。清論彌天居士伏，高情出世俗流疏。問師心法都無語，笑指孤雲在太虚。
次韻和係郡齋書事之什 楊億
竹使貪爲郡，金門懶上書。征途沿木合，官舍類樓居。密葉藏啼鳥，澄潭躍戲魚。波光搖島嶼，霽色露閻閭。圃蕙光風拂，山苗淑氣噓。開樽空愛客，函丈孰宗予。清唳頻思鶴，長鳴幾厭驢。顔貧一瓢足，嵇懶尺題疏。薄宦無勞說，長謠任所如。神明定來舍，莊室正虚虚。
次韻和章頔見寄 楊億
雞窗十載共論文，蘭室依然有舊薫。雨雪共抛修竹苑，煙霞獨訪武夷君。隨珠照乘元無類，天驥追風定不羣。犬子賦成猶未獻，飄飄詞氣已凌雲。
孫及歸吳興 楊億
家在霅溪傍，汀蘋遶舍香。草玄偏寂寞，爲客苦恓惶。澤國聊傾蓋，春闈早擅場。陔蘭行可採，月桂自應芳。税駕臨滄海，迴轅指大梁。裂裳趨遠道，負米及高堂。季子裘雖敝，安仁鬢未蒼。明年杏園裏，輙莫負春光。
己亥年郡中夏旱徧禱羣望喜有甘澤之應 楊億
旱魃偏爲虐，陽烏益以驕。何曾柱礎潤，惟恐土山焦。請禱彌增潔，陰靈亦孔昭。雲興不待族，風細欲鳴條。隱轔雷車轉，霏微雨足飄。層陰低匝野，鴻霈近連宵。庭樹含佳色，村田長善苗。蘚痕緣屋壁，泉脈吐山椒。轍鮒那憂涸，園蔬豈待澆。官渠逗水急，客路裛塵銷。掾吏階前賀，耕夫壠上謠。秋成知有幸，歲欲近玄枵。
寄章徵君 楊億
水陸都無數舍程，魚符龜印苦相縈。夢魂長繞龍門坂，姓字終懸月旦評。鮑室清琴應獨撫，融樽渌醑共誰傾。春深詩石苔衣駮，雨過書齋草带生。鴻寶枕中初得術，丹臺籍上已題名。清談宛有南朝體，嘉遯全忘北闕情。金馬深嚴堪避世，滄浪清淺未沾纓。諸儒正議明堂事，軋軋蒲輪即奉迎。
次韻和衢州席刑部早秋 楊億
朱火熒熒向夕流，林間一葉忽驚秋。風來野渡聞漁笛，霧斂晴天見蜃樓。艶愛芙蓉開幕府，香憐杜若老汀洲。使君鬢畔多玄髪，臨水登山不用愁。
次韻和席衢州憶洛陽春遊十四韻 楊億
周漢經營跡未遐，山川形勝最堪嘉。前瞻闕塞千尋出，旁逗伊流一派斜。子晉鳳笙調夜月，宓妃羅襪映朝霞。何人貰酒青樓曉，幾處尋春紫陌賒。駿足每從金埒試，芳叢多展翠帷遮。出逢勝境爭飛蓋，歸逼殘陽競走車。庭竹惹煙披嫩籜，臯蘭裛露長新芽。嵩峰崷崪疑摩斗，洛水清泠欲見沙。萬井閭閻真陸海，九重宫闕是天家。禁林日暖空啼鳥，御苑風微自落花。關路行人偏絡繹，津橋賈客苦諠譁。何當獻賦論遷鼎，便欲抛官學種瓜。江海三年勞夢想，田園二頃有生涯。應知父老沾堯化，長挈壺漿望翠華。
聞道卿途中授計司判官 楊億
幾年華省冠名曹，歸棹夤緣入海濤。纔奉色難馨夕膳，便將心計析秋毫。政成婺女生祠在，地近明光伏奏勞。夜直乍諳綾被暖，晨趨頻見露盤高。共期晝日承三接，莫許秋風長二毛。爲郡今來最卑屑，勸君休更夢懸刀。
郡齋西亭夜坐 楊億
凉颸初拂衽，皓魄正當軒。宿鳥林間定，流螢草際翻。蒼茫迷野色，嘲哳辯方言。角罷重城掩，漁歸别浦喧。斷蛩吟壞壁，寒杵出遙村。樹影成帷密，灘聲激箭奔。夜長風露冷，川迥水煙昏。對景都無寐，冥心契混元。
秋晚 楊億
秋晚彌岑寂，天空見泬寥。溪流拖白練，樹葉翦紅綃。露菊英初吐，霜鐘韻漸調。清光開旭旦，爽氣逐驚飈。鷹擊秦原迥，鴻歸楚水遙。星高漢將出，膠折虜兵驕。元亮田多廢，安仁鬢恐凋。功名殊未立，對景自無憀。
送温州聶從事赴闕 楊億
佩鞬來海上，七見歲星移。務劇操刀割，書成插羽馳。詩傳百越徧，詔下九霄遲。束带朝閶闔，歸艎汎渺瀰。舊遊聊税駕，雅飲且軒眉。鄭驛歡相接，牙絃辱所知。病驚瓊樹瘦，醉露玉峰奇。上馬便西笑，何須訴酒巵。
送章安世赴舉 楊億
螢燭辛勤十載餘，藹然高價滿州閭。一枝未折仙人桂，千里又隨鄉老書。梁苑雪花成賦後，禹門雷鼓化鱗初。山城日日望春榜，莫遣南來音信疏。
偶興 楊億
芳蘭滋九畹，蕭蒿亦旁植。威鳳翔丹山，鴟梟猶接翼。雅琴歌南風，蛙鳴不容息。驪珠媚清川，魚目光激射。薫蕕豈同器，雲壤自懸隔。咄咄來逼人，薨薨止于棘。發跡由屠沽，操心希桀跖。天形固殘毁，吏曹嘗擯斥。狠羊遠刀杌，黠馬委銜策。心同溪壑險，惡比邱山積。天聽本聰明，神道尤正直。當用禦魑魅，豈令爲鬼蜮。舂喉魯陽戈，鉤頸子雲戟。肉委餓虎蹊，屍投窮髪北。饑鷹礪吻啄，猰貐磨牙食。魂氣縶酆都，膏血塗荒磧。去草絕本根，决疽恣鍼石。所居必污潴，遺種盡刳剔。渠魁已殱殄，非類彌怵惕。稂莠既芟夷，善苗漸滋殖。君子益知命，視履如平昔。小人競革音，滅身在漏刻。堯民率可封，湯網從此釋。永躋仁壽期，共造華胥域。
到郡滿歲自遣 楊億
迢遞分符竹，因循度歲華。地將鯨海接，路與鳳城賒。觸石雲頻起，銜山日易斜。潮平聚漁市，水落見人家。吏隱偏知幸，民謠豈敢誇。無嫌勾漏僻，且得養丹砂。
己亥年十月十七日大雪 楊億
六出俄呈瑞，三農始告休。兔園陳旨酒，金屋御重裘。壠麥青猶短，臯蘭紫尚稠。嚴飈一夕起，瑞霰滿空浮。林迥瓊花吐，峰孤玉笋抽。疏鱗鏤屋瓦，淨練曳溪流。北戶寒威盛，南方沴氣收。時和人富壽，卒歲好優游。
郡中即事書懷 楊億
海隅爲郡真卑屑，簿領沉迷箠楚喧。王事更逾星火急，吏曹何啻米鹽煩。甘棠聽訟曾無倦，丹筆書刑幸不冤。境上送迎暫置驛，齋中宴喜懶開樽。逢人未免腰如磬，議政常防耳屬垣。鮑臭恐將羣小化，蟲疑難與俗流論。却思寂寞棲天禄，爭得逍遙似漆園。外地粗官如竹葦，一麾出守豈堪言。
次韻和潤州劉度支見寄之什 楊億
卜隱林泉未有期，春田耕事欲憑誰。一辭左掖鴛鸞侣，兩見南州橘柚垂。酌醴不妨留客醉，飲冰長是畏人知。頒條求瘼無他術，深恨期年報政遲。
郡民以歲稔刑清相率爲齋以報善政永嘉聶從事賦詩紀其事因依韻足成一百言以謝之 楊億
爲郡臨甌越，雲泉興未乖。歡謠乏襦袴，歸思滿荆柴。偶遂豐年望，潛將樂土偕。流民爭襁負，兇黨絕椎埋。精力姦多露，清心政自諧。羣生不疵癘，比屋已綏懷。輙詣金人宇，同修香積齋。漫勞歌邵父，方待拍洪崖。治行非尤異，傳聞及等儕。雕章忽垂贈，屬和愧淫哇。
歲暮有懷 楊億
遠辭金虎觀，來守縉雲城。鳴律行將盡，枯荄又向榮。匏瓜宣父歎，江海子牟情。求瘼曾無術，投虛豈有聲。帝鄉成久别，天吏苦遄征。漫貯青霞想，唯愁素髪生。澄清慵攬轡，蕪穢欲歸耕。簿領非吾事，丹臺有姓名。
次韻和酬永嘉聶從事除夜之什 楊億
三百六旬今夜盡，寥寥虛室獨凝神。蓮城五鼓欲催曉，梅嶺一枝先報春。鄒律漸吹陰谷暖，堯蓂看傍土階新。海隅留滯年華長，坐對寒釭浩歎頻。
章徵君見和所寄詩再次本韻酬贈 楊億
武夷山秀建溪清，身隱心閑事不縈。前古是非爲己任，故鄉人物與誰評。勸農春壠巾頻折，逢客秋郊蓋暫傾。綵服趨翔娛壽母，絳帷談論誘諸生。潁流洗耳殊非達，谷口躬耕亦近名。博奕自堪銷永日，絲桐兼得助高情。莫嫌霜雪將侵鬢，須歎塵埃漸滿纓。早晚鳴騶催上道，聖君虛左欲相迎。
中春喜雨 楊億
土膏初脉起，東作向農時。隱轔雷車轉，霏微雨足垂。龍蛇爭奮躍，桃李漸離披。流潤先從葉，餘波更及私。謳謠耕父喜，滲漉稻畦滋。連夜空階滴，愁吟水部詩。
聞北師克捷喜而成詠 楊億
歲晏增冰合，煙塵起羯陲。文昌先命將，羽檄便徵師。天迥星狼滅，宵寒月魄虧。前軍臨瀚海，後騎縳閼氏。薊北胡沙靜，河南露版馳。遼陽諸父老，重睹漢官儀。
洞溪慶道人歸上都 楊億
精廬宴坐十經秋，瓶鉢近爲千里遊。又是浮杯過滄海，便應飛錫入皇州。彌天談論降時彦，結社因緣背俗流。此去定知諸念息，只除魂夢到東甌。
春郊即事 楊億
黄鸝百囀宿煙疏，近郭行春獨駐車。壠上勸耕聊問訊，棠陰聽訟且躊躇。遠林桑盡蠶成繭，野水萍開獺趁魚。幾處路旁垂苦李，游人不折意何如。
偶書 楊億
朱輪遠守未成歡，薄宦令人意漸闌。郡閣政清慵按吏，鄉園路近欲休官。梅花遶檻驚春早，布水當簷覺夏寒。已是三年不聞問，何如歸去把魚竿。
太常李博士史館孫秘丞相繼奉使浙右博士至郡以孫侯詩三章示予且以致意因次韻和酬  其一 楊億
迅瀨拖舟上，危梯躡屐登。山光翠欲滴，水氣熱如蒸。路轉藤蘿暗，天開物象澄。邱園足逋客，應得薦賢能。
太常李博士史館孫秘丞相繼奉使浙右博士至郡以孫侯詩三章示予且以致意因次韻和酬  其二 楊億
分憂從漢殿，捧詔出蕭墻。路入三吳遠，舟浮一水長。詩題石門側，夢徹斗城傍。清曉見雲物，依依認帝鄉。
太常李博士史館孫秘丞相繼奉使浙右博士至郡以孫侯詩三章示予且以致意因次韻和酬  其三 楊億
北極分憂矚，東甌布惠和。曾蒙傾蓋分，偶得枉帆過。鄭驛非常速，融樽復幾何。孫侯不假道，鄙我信爲多。
麗水甄殿丞手植朱李繁實盈枝折以貺予感而成詠 楊億
五年爲邑鬢霜侵，吏隱由來得趣深。不獨絃歌長滿耳，兼聞桃李已成陰。晨昏我有南陔戀，江海君懷北闕心。早晚飛沉俱遂志，願將初服敵華簪。
聞揚州柴給事有弄璋之慶寄詩賀之 楊億
華堂何夕夢熊羆，衛氏如今有一兒。三日懸弧應是喜，十年結實未爲遲。預知駟馬門閭盛，暗想天麟骨法奇。曾忝門牆攝齊者，待看孔鯉學聞詩。
題張濬所居壁 楊億
三張舊族富英髦，仙墅重經散鬱陶。深喜太邱家法在，須知定國里門高。分題毎日搖雞距，合宴常時把蟹螯。獨感戴侯恩未報，徘徊不覺涕沾袍。
留題南源院 楊億
路入藤蘿十里餘，松窗瀟灑竹房虛。鷰巢新舊金人殿，蟲網縱横貝葉書。當晝風雷生洞穴，欲齋猿鳥下庭除。昔年曾此題詩句，猶拂流塵認魯魚。
留題張彝憲池亭 楊億
瀟灑危亭枕碧池，昔年飛蓋此追隨。正逢五綵承顔日，兼是三荆並秀時。夜坐不知銀漢沒，春遊長訴玉杯遲。如今罷郡重登賞，喜見扶風舊白眉。
别聰道人歸縉雲 楊億
二年假守栝蒼城，郡榻唯師即送迎。擣藥幾憐春漏永，調琴長待夜蟾生。心猿已伏都無念，海鳥相逢自不驚。送别秋郊豈成恨，白雲青嶂是歸程。
題張居士壁 楊億
疊巘參差翠遶門，雕梁賀燕自成羣。殺雞日夕期嘉客，種竹寒暄對此君。且向東臯輸黍稷，便應北闕降玄纁。子真漫說耕岩石，不奈聲名四遠聞。
留題黄山院 楊億
禾黍離離一逕通，遊人攬轡即過從。趁齋幽鳥聞疏磬，出定高僧見偃松。夜靜龕燈凝古殿，雨餘巖溜迸前峰。昔年曾此題名處，素壁欹斜翠蘚重。
題弟晦所居壁 楊億
制宅何其巧，連山復带溪。芳樽長有酒，嘉樹自成蹊。學舍祥鱣墮，歌梁賀燕迷。調琴明月榭，繫馬綠楊堤。好畤田園美，南華物我齊。終當解簪組，同此味天倪。
留别桐城主簿 楊億
早曾兔苑傳詞賦，屈在桐鄉勾簿書。薄宦交朋嗟絆驥，清貧人吏說懸魚。二年領郡睽離久，一夕當樽鄙恡袪。苦恨秋風動行色，徘徊無計駐征車。
行次潁州值雨留駐數日因貽郡守秘閣刁公 楊億
夢想蒼龍闕，盤桓汝水濱。郡侯偏愛客，秋雨更留人。饌盛嘗鱸鱠，樽空倒角巾。羈愁不能遣，唯恐二毛新。
旅中重陽有懷鄉國 楊億
嘉節臨重九，羈遊託異鄉。茰房誰繫臂，菊蘂懶浮觴。野渡賓鴻急，村田晚稻黄。悲秋更懷土，只恐鬢成霜。
重陽日憶遠 楊億
逆旅重陽節，窮秋萬里身。金英浮酒盞，珠泪濕衣巾。爲客飄蓬遠，思家落葉頻。只應蝴蝶夢，夜夜得相親。
代答 楊億
征車苦迢遞，節物感愁辛。已入授衣月，那經落帽辰。金樽難獨酌，寶瑟任生塵。把菊流雙泪，誰知憶遠人。
戲贈潁州萬壽尉吳待問 楊億
宦途南北最情親，歲晏相逢潁水濱。舊日青衿同學校，暫時黄綬困埃塵。樽中滿酌香醪美，門外高懸綵棒新。鷄黍留歡已慵發，可堪經雨折紗巾。
題顯道人壁 楊億
心似寒灰不復然，尋常談論即彌天。門臨潁水多年住，法自曹溪幾世傳。儒士誰同翻貝葉，都人長見施金錢。翰林詩版分明在，曾與吾家有舊緣。
史館阮比部知衢州因歸建陽别墅二首  其一 楊億
再入蓬丘席未暖，飄飄又建隼旟行。交朋莫惜河梁别，鄉曲初期晝錦榮。竹箭波聲隨一棹，斧柯山色對雙旌。子牟江海心應在，頻上高樓望帝京。
史館阮比部知衢州因歸建陽别墅二首  其二 楊億
少小鄉關振大名，武夷山翠落門庭。郎君近折仙人桂，伯氏高分處士星。城郭遼東應改易，芝蘭謝圃自分馨。吳民正待隨車雨，莫苦淹留醉醁醽。
集賢宿直寄中書李梁二舍人 楊億
耿耿銀釭照直廬，西風黄葉滿庭除。愁心不忍聞賓雁，病眼猶能拾蠧魚。欹枕微吟空展轉，遶廊閑步自躊躇。銅龍漏滴傳鈎盾，玉兔光芒射綺疏。薄宦久淹滄海郡，故交多入紫垣居。洛陽已在拜塵後，宣室那逢膝席初。投閣寂寥深自愧，抱關憔悴擬何如。寧思西掖五花判，且補河東三篋書。桑梓任抛萬里外，蓬萊試住十年餘。釋之不調嵇康懶，終待休官學灌蔬。
翰林王學士奉使兩川 楊億
萬里征西頻告捷，九重喻蜀正裁書。忽聞召對浴堂殿，元是親乘使者車。井邑凋殘經亂後，軍城鼓舞拜恩初。銅梁迢遞驅騶騎，玉署深嚴鎖直廬。星曆更須占李郃，雪園應恨欠相如。歸來便在三台席，轉與交親禮數疏。
董給事知洪州 楊億
豫章南國一都會，夕拜東臺最上流。捧詔暫辭青鎖闥，攜家便汎木蘭舟。褰帷聽訟民謠洽，解榻延賓主禮優。只恐徵黄在朝暮，西山靈藥未容求。
梁舍人奉使巴中 楊億
藥署深嚴纔草詔，劍關迢遞忽乘軺。霜天歷歷巴猿苦，山路駸駸莋馬驕。梁苑寒風吹别袂，瞿塘春水送歸橈。紫垣遣使非常例，應有星文動九霄。
次韻和族弟日華寄編修諸學士之什 楊億
鎖闈漫喜塵通籍，蓬巷無人肯顧廬。天禄解嘲纔答客，集仙置使又修書。非煙繚繞縈珠網，流水潺湲逗石渠。何必銀臺號三昧，此中更好味真如。
次韻和光禄黄少卿學士感恩書事十六韻 楊億
江夏門風盛，東吳族望高。才雄吐白鳳，志大釣靈鼇。昔日參珠履，多年汎碧桃。陳琳巧書檄，謝客占風騷。曲宴飛三雅，沈機佐六韜。玳筵頻岸幘，楯鼻幾揮毫。託乘同歸闕，臨軒别賜袍。未離王儉幕，獨得吕虔刀。粉署因揚歷，朱門更鬱陶。淮南荒桂苑，騎省泣霜毛。去國踰千里，爲郎歷幾曹。和鉛兼秘府，懸磬寓神臯。室靜秋生白，庭閒雨長蒿。禁林俄召試，卿寺果垂褒。道在心無悶，恩深首重搔。依前領圖史，紬繹肯辭勞。
次韻和史館盛學士朝退書懷之什 楊億
金壺待傳點，瑤墀初辨色。闢仗開天閽，垂旒操斗極。百辟瞻堯眉，九州蒙禹力。朝政無闕遺，諫官慚曠職。
次韻和盛博士寄贈李四寺丞因以述懷 楊億
錢郎滿腹貯精神，坐上詩成壓倒人。相識只從抛竹馬，留歡長是鱠金鱗。西園宴喜期清夜，曲水追隨約暮春。不到門墻欲旬浹，已應懸榻滿埃塵。
次韻和盛博士寄贈虞部李郎中之什 楊億
門墻日以峻，德望闇然彰。弟草西垣詔，身爲南省郎。塤箎歡並奏，龍虎儼成行。宴客牛心炙，朝天雞舌香。曲池春漲水，碧瓦曉飛霜。此景知何事，留賓汎羽觴。
次韻和守邦道人寄編修諸學士之什 楊億
修書何幸佐鉛黄，日接羣英道自光。署近承明叨謁帝，賦成平樂謬爲郎。孟堅已分酬賓戲，嚴助還思佩郡章。共憶東林社中客，滿池蓮葉吐清香。
大名府大安閣主道者 楊億
釋子修行與衆殊，銅臺連接起精廬。羣公共結二林社，萬乘曾迴六尺輿。衣惹天香親御座，閣成雲構倚晴虛。浮生自恨猶貪禄，未得同翻貝葉書。
次韻和盛博士寄許州任從事之什 楊億
射策曾攀郄桂枝，從軍猶賦仲宣詩。陳琳草檄應非久，貢禹彈冠素有期。梁苑勝遊思霰雪，潯陽舊隱廢茅茨。初筵樽斝不須戀，正好公車自薦時。
次韻和盛博士雪霽之什 楊億
六花新霽白皚皚，爽氣颼颼拂面來。梁苑酒濃寒力減，謝池風細凍文開。天邊幾陣聞歸鴈，江外千家見早梅。此際何人能訪戴，剡溪清景好銜杯。
次韻和太僕錢少卿寄贈編修主人宋承旨李舍人之什 楊億
春官宗伯魯諸生，翰苑綸闈占大名。一代典謨資潤色，滿朝文物仰懸衡。分班月殿趨金馬，侍宴天池見石鯨。即日雲屏應隔坐，不須東觀待書成。
宋殿丞廣南東路轉運 楊億
天子憂南越，公卿薦陸生。九年須富國，萬里便揚旌。封部諸蠻接，官曹六尚榮。交州何日到，鼓吹定相迎。
次韻和中書李舍人勉元氏道宗奉宗兄弟之什 楊億
二難文彩少人過，落筆尋常只患多。兔苑暫遊衝霰雪，龍門曾上困風波。一囊負米猶爲客，百步穿楊待决科。更得詞臣贈詩句，機雲入洛擬如何。
送僧之棣州謁王工部 楊億
雪晴河水正流澌，風卷驚蓬滿眼飛。客路飄飄攜一錫，禪房寂寂掩雙扉。曹溪衣鉢何年得，廬阜香燈幾日歸。賢守相逢膜拜後，都人爭勸施珠璣。
次韻和錢少卿早春對景有懷諸學士 楊億
草樹欣欣暖律迴，謝家池沼凍紋開。晴天獨向高臺望，春色先從上苑來。且待郢人歌白雪，莫聽羌笛怨殘梅。乞逢休沐便須去，引滿何曾訴玉杯。
閣門廖舍人知袁州 楊億
駸駸五馬動征塵，太守風流世絕倫。身事漢庭爲小相，家傳楚國是騷人。煙波莫歎重湖遠，桑梓仍將别墅鄰。麥穗微黄稻苗綠，朱轓入境便行春。
次韻和李舍人拜命書懷寄館殿舊僚之什 楊億
拜命入星垣，偏承聖主恩。黄扉陪漢相，彩筆代堯言。佩玉天顔近，籝金世望喧。下僚今隔品，雲路仰高軒。
上元夜會慎大詹西齋分題得歌字 楊億
帝里風光上元節，烏衣舊巷喜經過。樽中酒渌寧辭醉，梁上塵飛只欠歌。坐聽禁城傳玉漏，起看河漢轉金波。主人愛客春宵永，彩筆題詩奈樂何。
次韻和主人喜諸客見過之什 楊億
金鴨噴香繞燭臺，輕雲散盡月光來。三千賓客連宵醉，十二城門徹曉開。何幸紫微容託乘，更煩紅袖與傳盃。明朝猶自放朝謁，心喜當關不見催。
坐中朱博士言今荆南張諫議典襄陽日嘗留意一妓公頗畏內終不得近及移郡荆渚泣别郵亭乃爲歌詞流布巴郢予感其事賡而成詩 楊億
駸駸五馬江陵去，寂寂雙娥漢水頭。一曲歌終眉黛斂，十分酒盡涙珠流。陽春郢客傳新唱，暮雨高堂夢昔遊。瓊樹無人敢親近，章臺京兆不勝愁。
次韻和慎詹事述上元宵會之歡寄諸同舍之什 楊億
休沐忻逢上元節，華堂高宴且盤桓。峨冠屢舞人多醉，刻燭狂吟夜向闌。月上珠簾侵坐白，霜飛碧瓦透衣寒。銅壺漏徹東方曙，歸騎紛紛未盡歡。
次韻和李舍人立秋祠太一宫宿齋書事之什 楊億
太乙祠宫肅，齋居薦至誠。已將茅縮酒，應用麵爲牲。月映金天朗，風來玉宇清。玄談知理勝，蔬食覺身輕。仙馭排雲下，空歌遶殿聲。仍聞得丹訣，簪紱頓忘情。
同諸公寄閬州隆靈山王處士 楊億
玄晏先生早著書，聖朝未降輭輪車。滿頭霜雪機心息，三徑蓬蒿俗客疏。千首好詩傳輦轂，一枝仙桂耀門閭。漢庭得意真知己，應爲清宵誦子虛。
送僧之大名府謁長城侍郎 楊億
東吳舊寺寄巖隈，駐錫神州久未迴。琴曲誰知流水意，詩篇自占碧雲才。廬峰已結白蓮社，鄴下暫尋銅雀臺。仙殿主人偏好事，春風鈴閣且徘徊。
次韻和李寺丞寄石同院之作 楊億
子雲常在草玄臺，不覺春風滿眼來。聞道後車長載酒，無因曲水共流杯。石渠盡日芸籖擁，金谷何時綺席開。珍重主人偏愛客，乞逢休沐便追陪。
賀太僕錢少卿直秘閣 楊億
幾年宿衛向周廬，頻貢文章白玉除。纔換月卿歸少列，又來天禄校中書。東吳世胄王孫貴，北第門闌太僕居。春草題詩欺謝客，上林奏賦慕相如。石渠講論應重席，翠輦巡遊且奉車。禁籞風光暮春月，彯纓看是綴嚴徐。
次韻和盛博士喜梅大丞授户部判官 楊億
新來乘傳抵秦川，會府須才果峻遷。應見流錢從地上，特聞聚米向君前。聲華南國推高士，名姓丹臺綴列仙。每話官曹苦拘束，歸家長是夕陽天。
次韻和李舍人憶北園尋春之作 楊億
謝公别墅枕城闉，蕭灑都無紫陌塵。五色絲綸貪草詔，一園桃李阻尋春。早朝禁漏猶傳點，下直殘陽已滿身。除是禁煙容洗沐，直須偷暇賞芳辰。
次韻和閣長李舍人喜薛梁二舍人及予同時拜命之什 楊億
西垣清切本無倫，虛薄將何綴侍臣。承露盤高雲際曉，棲鷄樹綠省中春。言成綸綍終非稱，室藹芝蘭幸得親。從此煙霄連步武，宸遊長奉屬車塵。
次韻和承旨侍郎宿齋太乙宫之什 楊億
北斗城南太乙祠，羽人多著九霞衣。竹宫肅穆珠旒拜，華表飄颻鶴馭歸。遶殿步虛幢影密，登壇酌獻珮聲微。質明禮畢還臺去，廐馬翩翩速似飛。
十九哥赴舒州太湖簿仍得假歸鄉 楊億
初官佐邑少嗟咨，且喜鄉關得告歸。松菊門前三徑在，煙波江上片帆飛。枌榆舊社雖堪戀，星火嚴程不可違。莫爲棲鸞尚卑屑，悔將錦襖換蓑衣。
酬謝光丞四丈見慶新命之什 楊億
武夷歸路苦迢遙，延閣官曹正寂寥。彩鳳銜書俄錫命，黄金刻印便懸腰。紫微署近時當制，建禮門深日趁朝。咫尺天顔曾賜對，熒煌台座得爲僚。鬼神清問憂前席，松柏深情見後凋。一曲陽春特相寄，慚將木李報瓊瑤。
信道人歸西京 楊億
寢邱遺業廢多年，衣祴空藏命說篇。北闕上書陳祖德，上林結社會時賢。風塵不肯留京邑，龍象重歸啟梵筵。聞有道安雖未識，定應談論已彌天。
邵奉禮歸鄉 楊億
應制曾親白玉除，桐君溪畔是幽居。末登王子洛賓歲，已讀黄香東觀書。萬里歸寜承漢詔，三牲供膳奉潘輿。水衡得俸誠堪喜，莫便揮金學二疏。
史館盛學士以詩相賀因而答之 楊億
前年出守縉雲城，曾枉驪歌慰遠行。今日代言青鎖闥，又披郢唱見深情。側聆九奏都忘味，連得雙金自滿籝。紅藥階前試吟嚼，胸中鄙吝一時平。
衢州阮比部學士得假歸鄉見過陋止留題詩什因以謝之 楊億
千騎駸駸赴郡初，曾迂旌斾訪吾廬。天邊誰識郎官宿，門外空迴長者車。勸酒樽罍應引滿，題詩屋壁是親書。鄉人聞有神仙客，遠近爭來看隼旟。
致仕朱侍郎歸江陵 楊億
二年分直浴堂門，簪筆垂紳奉至尊。日過八甎批漢詔，宴開三殿挹堯樽。忽聞抗表干君父，切要懸車示子孫。碧落改官旌舊德，黄金加賜見深恩。羣公祖道爭飛蓋，故吏沾襟亦戀軒。定是遼東嘆城郭，肯同彭澤慮田園。捧觴莫訴前爲壽，上馬猶能左屬鞬。臨别延英對數刻，已應惇史記嘉言。
朱侍郎致仕南歸上特錫宴於玉津園仍詔兩制三館並預其會以伸祖送輙賦詩美之 楊億
征輪軋軋出皇都，行路咨嗟賢丈夫。天子特令供祖帳，國門聊且駐驪駒。舊僚送别傾三省，御醴分甘倒百壺。下詔已聞推異禮，乞言猶自渴嘉謨。馮公不是沉郎署，賀老緣何歸鑑湖。明主恩深若爲捨，夢魂應繞博山鑪。
元道宗弟兄東遊 楊億
王謝江東推世胄，機雲洛下振才名。忽思油幕從知去，便挈幐囊冐暑行。高第自須求甲乙，嘉招未用赴弓旌。待看萬里摶羊角，即是三秋聽鹿鳴。朝彦賦詩爭送别，藩侯置驛定相迎。不知誰啖牛心炙，又見清談一座傾。
殿院卞侍御赴淮南轉運 楊億
莎庭治行推尤異，梁苑聲華占上流。早是都人避驄馬，近陪計相運牙籌。東南轉粟承新命，淮海揚旌到舊遊。騎置非時陳密啓，壺漿幾處望行舟。黄金刻印大如斗，白簡飛霜凛若秋。歲滿功成來會課，多應便拜富人侯。
省中當直即事書懷兼簡閣長李舍人 楊億
兩掖深沉大帝居，紫微西省掌泥書。天閽啟鑰趨朝後，侍史焚香起草初。五吏援毫才患少，萬錢分膳食無餘。鳳池荀令連賓閣，騎省潘郎對直廬。煙氣霏霏生屋瓦，雷聲隱隱度宫車。滄波滿壁浮蘭橑，修竹當軒蔭綺疏。性懶無堪過叔夜，思遲多病似相如。繚垣直北銀臺路，拭目看君侍玉除。
中伏日省中當直 楊億
火雲烘爀臨中伏，青鎖深嚴直右曹。吏散階庭時縱步，詩成几案獨揮毫。相烏影轉風微起，仙掌陰斜日漸高。何處賜冰和郢酒，誰人割炙動鸞刀。紫泥封詔防稽緩，寒水浮瓜散鬱陶。丞相憂邊稀出沐，延英三刻豈知勞。
七夕 楊億
東西燕子伯勞飛，新月如鈎玉露垂。河鼓天孫信靈匹，鵲橋星渚有佳期。穿針乞巧佇立久，織素成章報答遲。定與黄姑享偕老，晉宫休插奈花枝。
胡秘丞知潯州 楊億
蘭臺進秩通閨籍，熊軾臨民奉詔條。風俗重尋南越志，鄉關猶隔浙江潮。懸知坐嘯謳謠洽，更想行春意氣饒。遠宦逢秋少悲吒，潘郎玄鬢恐先凋。
次韻和盛太博寄贈閣長宿齋太乙宫之什 楊億
漢武親祈太乙壇，國朝特祭領祠官。羽旗搖曳晨曦上，素瑟淒清夜漏寒。駕鶴浮丘應暫下，偷桃方朔合留殘。齋居數宿徧蔬食，定憶中厨政事餐。
次韻和集賢李博士中元日見寄 楊億
鳳池容出沐，蝸舍喜端居。罷草芝泥詔，閑看紫素書。曲肱銷永晝，行藥遶前除。鬢換二毛近，林凋一葉初。香街連甲第，席户望朝車。暫别同心友，還嗟會面疏。
次韻奉和知府温尚書送致政朱侍郎十六韻 楊億
拜章納禄便歸休，秘殿親辭十二旒。閣筆罷批丹鳯尾，拂衣初下六鰲頭。非緣荆渚依劉表，定欲箕山訪許由。北闕子牟終眷戀，南朝安石本風流。明庭顧遇違三接，别墅生涯治一邱。身健寧煩策鳩杖，心閑無復夢刀州。素風有子堪傳遺，禪論將誰共對酬。白璧賜多應尚在，黄金散盡不須留。人欽雅譽芝蘭馥，帝憶嘉言水石投。祖帳特令開上苑，歸帆那肯待高秋。幾程郵驛經濃暑，千里山川見舊遊。已是抛官玉堂署，尚思陪宴井幹樓。時裁奏牘猶規諫，旋冩丹經自校讎。鄉里高門表陰德，國朝惇史紀嘉猷。枌榆舊業須重葺，香火前緣莫廢修。歲計將何資伏臘，龍陽千樹木奴洲。
鄭漙赴汀州判官 楊億
家近祝融峰，登科遇至公。悲秋雙鬢改，佐幕十年中。食蘗心常苦，占蓍命未通。甌閩路雖遠，荆楚俗多同。投刃應餘地，當樽莫暫空。援毫如草檄，又是愈頭風。
次韻和宗人安期見賀恩命之什 楊億
分班曉入翔鸞闕，直閣旁連浴鳳池。彩筆閑批五色詔，好風時動萬年枝。勒移鍾阜慚歸晚，稱疾文園恨思遲。何事吾宗心倍喜，春塘夢徹寄新詩。
早秋 楊億
楚客悲秋至，庭柯一葉凋。鶴天驚曉露，蘭畹怯凉飈。團扇流塵暗，單衣爽氣饒。江東菰米熟，歸夢隔寒潮。
義門胡生南歸 楊億
南國烏衣族，東京伯始孫。一枝須折桂，六闕舊旌門。歸思鱸魚膾，離筵竹葉樽。秋風正搖落，楚客莫銷魂。
首座昇大師赴西京知教門事 楊億
高論彌天四海聞，久爲龍象主空門。雪峰傳法稱開士，麟殿談經奉至尊。香滿賜衣歸洛社，苔封文室寄梁園。梵書貝葉應攜去，齋罷與誰相對翻。
度支梁諫議請病告以詩寄之 楊億
經旬不謁未央宫，宴坐將誰笑語同。蜀郡相如非避事，浄名居士欲談空。門前賓客窺行馬，篋裏方書拾蠧蟲。西省舊僚疏會面，頓驚鄙吝滿胸中。
諸公於石氏東齋宴鄭工部分韻得愁秋浮 楊億
楚客登臨處，離懷重隱憂。二毛初入髩，一葉早驚秋。旅鴈他鄉思，悲笳絕塞愁。憑何遣羈緒，菊蘂滿杯浮。
次韻和慎大詹中秋待月寄西掖三舍人之什 楊億
涼飈送殘暑，秋色望中新。天迥迷星斗，宵寒待月輪。境同牛渚上，詩寄鳳池人。僚友東牀客，冰清合許親。
成都鳳道人遊終南山謁种徵君 楊億
何年出蜀訪南宗，深鎖閑房翠蘚重。振錫忽聞遊地肺，題門兼得謁人龍。行吟一路高秋月，投宿斜陽遠寺鍾。到日彌天清論罷，徧尋紫閣與圭峰。
何大博知晉州 楊億
平明東省發魚書，便擁彤襜出上都。别酒金英泛籬菊，去程黄葉墮關榆。叔孫舊禮妨綿蕝，廉范新歌待袴襦。滿腹經綸殊未展，歸來看踐赤墀塗。
孫寺丞知考城縣 楊億
早得東堂桂一枝，凌雲詞賦漢皇知。從軍久在紅蓮幕，對策曾臨白玉墀。霰雪陪遊應不晚，絃歌爲政莫嫌卑。春官宗伯大京兆，喜見門生趨府時。
次韻和閣長修書畢退朝下直寄諸學士之什 楊億
名園甲第接康衢，國典新成下直初。庭竹碧鮮吟不足，盤飱方丈食無餘。爐中九轉神仙藥，案上百函親故書。仍說顔回今飲酒，秋來寧遣宴遊疏。
威道人歸鄉 楊億
聞法靈山真佛子，馳名南國本詩流。二林曾有香燈約，一鉢因爲輦轂遊。塵土化衣慵駐錫，江湖收潦憶歸舟。何年應制登麟殿，犀柄談空對冕旒。
弟偁歸鄉 楊億
吾家文雅占關西，五十年來桂兩枝。突弁後生還可畏，籝金素業未應衰。江湖去爲思鱸鱠，霧雨還歸養豹姿。摩厲詞鋒莫中輟，驚人專聽一鳴時。
史館高司諫紳知華州 楊億
諫署纔聞滿歲遷，分符便見入秦川。援毫厭賦梁園雪，緩轡閑看華嶽蓮。竹簡汗青妨約史，縑囊封皂且論邊。三峰洞穴多靈藥，莫便抛官去學仙。
送張蜕秀才 楊億
許由流寓因相識，歲歷今移十二辰。别墅已荒三徑草，素衣猶化九衢塵。懸瓢顔巷安貧久，泣玉荆山失意頻。莫向明時便招隱，重來須醉杏園春。
次韻和翰林師學士贈倫上人新居之什 楊億
一逕雨苔深，新居雅稱心。天花飄晝講，池草伴春吟。施食山禽下，題門野客尋。此中堪宴坐，何必在雙林。
李殿丞知廣濟軍 楊億
鈎盾從來司六尚，上林尋見惣三官。頒條忽去憑熊軾，賜對還曾近露盤。民瘼乍求應有術，天倫少别不成歡。陶朱舊邑無多遠，魏闕歸心且自寛。
章頻得解後之陜府謁嚴洪二從事 楊億
春闈猶隔閏，逆旅苦栖遑。忽爾遊分陜，飄然出大梁。食貧憂桂玉，策蹇冐風霜。杏苑歸期近，棠郊去路長。幕中逢舊友，歲晚在他鄉。鷄黍且相對，休嗟髩髪蒼。
路學士知河中府 楊億
一麾新自海濱還，又佩魚符入故關。千里山河臨劇郡，九天鴛鷺别通班。樓經往聖迴清蹕，路接邊夷獻白環。版籍素多田賦錯，干戈初息羽書閒。從軍上客彫龍藻，佐酒妖姬墮馬鬟。更遣府公吟思發，中條新霽碧孱顔。
即席賦得筆送宗人大著通判廣州 楊億
著作蓬山局，職司華衮褒。已能成馬史，何况夢江毫。金勁鷄搖距，霜寒兔墮毛。歸來批鳳詔，弄翰莫辭勞。
職方彭員外惟節知韶州 楊億
仙經舊得還丹訣，郎位高分列宿光。太守雙旌指南越，使君千騎冠東方。飲冰清白臨遐俗，晝錦輝榮過故鄉。曾是重華張樂地，九韶聞處味應忘。
宗人大著令問通判廣州 楊億
蘭臺大著作，族派共關西。南海分憂寄，東門叙解攜。離城衝臘雪，宿館聽晨鷄。畫鷁江波遠，鳴騶嶺路迷。陸梅香已盡，越鳥暖初啼。入境風生扇，行春柳拂堤。殺青前事在，飲水古人齊。卧理應多暇，無忘寄尺題。
冬夕與諸公宴集賢梅學士西齋分得今夕何夕探得雲字 楊億
今夕知何夕，良交會以文。燭花寒旋落，漏滴遠稀聞。酒面輕浮蟻，歌喉細遏雲。明河光未没，候管氣初分。玉笛梅花怨，金爐蕙草焚。唯愁曙光發，搔首歎離羣。
鄭工部陜西隨軍轉運 楊億
西鄙欃槍未掃除，營中慷慨請行初。三軍粒食資心計，一月星郵待捷書。宣室喜聞延賈誼，茂陵久歎滯相如。謗言盈篋親曾見，反間千金計豈疏。遺愛道傍喧竹馬，先聲塞外懾穹廬。馮唐莫歎淹郎署，博望還忻擁使車。隴右行收萬里地，關中坐致九年儲。牙籌羽檄皆吾事，才刃飄飄兩有餘。
黄從事隨軍 楊億
買符來赴調，負羽去從軍。五夜聞邊角，三時看陣雲。樽前還料敵，楯上更摛文。手筆人多許，須銘竇憲勳。
聞李四光丞頻遊北園因有懷寄 楊億
漢相沙堤連甲第，石家金谷有名園。雍容陌上臨邛騎，瀲灔齋中北海樽。過閏已驚春色早，離城殊少俗塵喧。無由一寄南窗傲，相望迢迢西掖垣。
次韻和集賢李學士寒食即事之什 楊億
九逵初旭滿輜軿，寒食東風二月天。陌上墊巾誰傲睨，江邊解佩自嬋娟。新粧幾處登牆見，沉醉何人藉草眠。豪俠追歡殊未足，歸蹄躞蹀夕陽前。
和集賢李學士千字詩 楊億
千仞谿何險，千倉稻已收。出騎千里馬，醉典千金裘。千年河誕聖，千樹橘封侯。千鍾不及亂，千錢坐上頭。
妹婿黄補下第歸鄉 楊億
家風早占無雙譽，鄉薦曾居第一流。崑嶺本期争片玉，庖刀誰料失全牛。風塵不住梁王苑，煙水還依楚客舟。應負男兒四方志，故園歸去莫淹留。
黄覺東遊 楊億
鄉關迢遰數千里，塲屋蹉跎二十年。三獻猶垂卞和泪，幾人先著祖生鞭。風塵漫索長安米，禾黍全荒負郭田。關外賢豪徧投分，趙囊迴日滿金錢。
葉生歸縉雲 楊億
出門西望長安笑，抱璞來求善價沽。惟罄囊裝買羣籍，不持刺字謁當塗。鱸魚漸熟思歸切，羊酪初嘗得味無。送子東還重銷黯，我曾三載守仙都。
慧初道人歸青州養親 楊億
宴坐禪林度幾秋，忽思歸養指營邱。遙知北海孔文舉，應重江南湯惠休。畏日流金征路遠，長松偃蓋舊房幽。庭闈晨夕供甘外，高論彌天不易酬。
省中當直書懷呈諸同舍 楊億
太微西掖鳳池邊，阿閣凌空瓦起煙。綵筆時批尺一詔，直廬深在九重天。早朝螭陛爐香近，晝寢雞人漏唱傳。只恐承明難久戀，長安桂玉苦相煎。
王寺丞借西第避暑因有寄贈 楊億
滕公甲第冠神州，晝日青煙瓦上浮。南榭薫風偏解愠，北階萱草更忘憂。朝迴門閉人疑病，雨過涼生景似秋。角枕閒眠支體適，不知胡蝶是莊周。
元道宗下第東遊 楊億
舉宗文雅孰能陪，須信菰蘆出美才。失意不勞悲玉璞，投知應得上金臺。曉離村店侵殘月，晝歇津亭避疾雷。東道諸侯多重士，融樽處處爲君開。
李四赴歙州 楊億
分直蓬邱未再期，江東去去擁旌麾。名通南省郎官籍，卷續新安郡政詩。虎觀清風留汗簡，鴒原高韻憶吹篪。故人别後頻南望，想見森森瓊樹枝。
予以縉雲進士周啟明長書呈秘閣黄少卿黄頗歎重作詩六韻美之因次韻和酬 楊億
縉雲江外郡，封略古甌中。早被唐虞化，已成鄒魯風。剖符曾出守，解榻值名公。失意嗟塲藿，緘書附塞鴻。擲金才少敵，泣玉恨還同。後夜蓬山宿，知君必薦雄。
史館陳太丞知壽州 楊億
忽佩魚符下玉京，長安廐吏駕車迎。淮王舊地餘風物，太史新書見姓名。弩矢前驅殊覺貴，河梁執别豈勝情。小山叢桂圖經古，白馬驪駒道路榮。鵬海三千須擊水，隼旟四十且專城。長淮月色秋宵好，應助詩人思轉清。
錢大夫赴并州 楊億
太原西北勁兵處，地直雲中控定襄。六月出師平玁狁，九天選將下文昌。車魚辟士應難得，詩禮臨戎亦未妨。緩急羽書須自草，平安烽火鎮相望。柳營禀畏將軍令，毳幕懷來塞下羌。清嘯肯饒劉越石，長纓終係左賢王。關山萬里邊塵靜，亭館三冬朔雪狂。笛怨梅花新度曲，樽傾竹葉淺飛觴。禦寒應覺重裘暖，料敵懸憂兩髩蒼。只待今年破虜後，徵歸論道坐巖廊。
次韻和表弟張湜秋霽之什 楊億
輕飈習習起青蘋，宿霧全開霽色新。高閣晴曦射疏牖，虛堂潤氣徹華茵。墊餘巾角曾衝雨，晦盡琴徽旋拂塵。楚澤潦收湖水白，歸舟遙憶洞庭人。
初秋夜坐 楊億
明河如練出城隅，朱火西流暑氣徂。顧兔一輪浮月桂，流螢數點入煙蕪。迢迢宫漏傳銀箭，淅淅天風下白榆。岸幘微吟自忘寐，披衣閒起遶庭梧。
秋日有懷鄉國 楊億
長安久客逢搖落，不獨悲秋更憶鄉。潘岳二毛行欲變，淵明三徑已應荒。書裁尺素鴻難托，夢遶重湖蝶自狂。遊宦十年歸未得，塵纓却悔濯滄浪。
閣門錢舍人知全州 楊億
家傳吳越賢王後，郡壓瀟湘最上游。三殿從來奉宸扆，一麾今去典方州。蟬吟高柳隋堤暮，水漲平湖楚澤秋。入境壺漿填候館，上官鐃吹夾華輈。山川徧歷騷人地，宵旰遐分聖主憂。應向桑郊停五馬，青春太守本風流。
次韻和章頻下第書懷之什 楊億
春闈三上敗垂成，白雪新吟思轉清。修竹園中曾獻賦，慈恩塔下未題名。禹門燒尾他年事，楚客悲秋此日情。道在不須憂晚達，摶風九萬是前程。
七夕 楊億
金壺漏滴正迢迢，靈匹相從在此宵。月魄嬋娟烏遶樹，河流清淺鵲成橋。雲輕天上榆花没，風細爐中麝炷飄。寂寞堪憐觀渡女，無眠耿耿望青霄。
石硯 楊億
磊磊澗中石，成形本一拳。墨池遺號古，筆陣用功偏。得在燕臺側，採從崑岫巔。剖非藏趙璧，鍊合補媧天。偶自他山上，來參絳帳前。光榮登玉案，揮灑助花牋。注水蟾蜍滴，題詩玳瑁筵。如何班定遠，發憤便輕捐。
大理趙寺丞世長知益州華陽縣 楊億
帝選循良撫遠民，由來百里應星辰。征車蜀道聞猿苦，祖帳西郊落葉頻。莫爲割鷄輕邑宰，應須叱馭効忠臣。錦城自古繁華地，好與風光作主人。
詠醉 楊億
劉伶石五斗，康成三百杯。欹斜星弁側，嵬峨玉山頺。人語蜩螗沸，天形帟幕開。應知是狂藥，何不學顔回。
筆 楊億
月兔湘筠巧製全，何人大手稱如椽。禁中鈴索夜批詔，閣上芸香晝草玄。墨妙三分慚入木，華褒一字重編年。史官遺直真堪畏，千載獨持生殺權。
夜宴 楊億
華堂高宴卜良宵，賓客當筵半珥貂。天轉玉繩星落落，風傳銀箭漏迢迢。連浮大白須判醉，促駕鳴騶又趁朝。月落烏啼人散後，衣香數日未能銷。
張兖下第隨桂陽喬監使之湘中 楊億
建溪曾共聽猿聲，十載文塲未策名。流落只應孤劍在，窮愁已有二毛生。荆州暫去依劉表，漢殿無由薦馬卿。一路騷人舊山水，登臨且莫動歸情。
庭榴 楊億
得種從西域，移根在帝鄉。鮮葩猩染血，美味蔗爲漿。入獻殊諸果，敷榮後衆芳。丹房高照日，綠葉半凋霜。釀酒扶南國，題詩白侍郎。濃陰兼茂實，相對度炎涼。
水部何郎中知鄂州 楊億
褒博衣冠漢大儒，三千奏牘到宸居。郎官起草歸華省，女史焚香伴直廬。出守新恩龜顧印，趨朝舊路雉隨車。便分符竹從鸞掖，應有壺漿待隼旟。賜對移時親斧扆，隨行兼兩載圖書。淮南落木搖鞭裏，湓浦分風挂席初。郡閣平窺漢陽樹，盤飱頻薦武昌魚。聚徒南郡傳經盛，攜妓東山退食餘。天闕九重懸夢想，江關百戰見坵墟。清曹祖德詩人後，時寄新吟一起予。
可久道人之歙州兼簡知郡李學士 楊億
獨攜瓶錫新安去，寒雨西風落葉頻。江水淺深清見底，山程高下險摧輪。社中香火延開士，肘後方書濟俗人。鄉樹再尋南國路，禪房空鎖帝城塵。舊傳心印都忘念，自有衣珠豈患貧。四衆仰瞻誰見頂，千家應供定分身。宰官多結空門友，外護須依守土臣。想到臨川逢內史，翻經相對一嚬伸。
大理黄丞宗旦使潁州 楊億
祥刑新佐張廷尉，出塞曾隨霍冠軍。露版裁書頻倚馬，甘泉獻賦舊凌雲。幾瞻龍衮堯階側，暫駕星軺汝水濆。百萬提封周制復，三千奏牘漢皇聞。依蓮幕府遊從近，聚米山川向背分。迴日受釐宣室對，又應前席動吾君。
劉太丞仲宣歸華山 楊億
早年通籍蒼龍闕，近日移家仙掌峰。方朔上書殊未報，平津開閣杳難逢。騷人章句多懷古，陶令田園且養慵。近郭離筵黄葉滿，舊山歸路白雲重。洪崖餌术修丹竈，叔夜援琴對酒鍾。應待輭輪徵入覲，受釐前席始從容。
表弟章廷評得象知邵武軍歸化縣 楊億
幾年索米住京師，新得東堂桂一枝。宰邑絃歌循吏政，還鄉鷄黍故人期。于公陰德知終大，萬石家風喜不衰。毛義動容初捧檄，太邱積德舊刊碑。甘棠二紀民猶愛，苦蘗三年吏不欺。桑梓經過身晝錦，庭闈扶侍鬢垂絲。元方惠化傳遒鐸，令伯歡心獻壽巵。邦境中分同魯衛，政聲相應似塤篪。嘗思竹馬遊從日，又見風鵬奮擊時。執手勉君勤素業，歸來更直鳳凰池。
次韻和李光丞見惠長絛之什 楊億
貂裘已敝洛陽塵，空有陶家漉酒巾。雙闕金章奉朝請，小齋紗帽養天真。久持梵行稱居士，猶掌王言作侍臣。惠我長絛識君意，欲教蓮社伴遺民。
秋雨有懷李寺丞 楊億
潤氣先從柱礎知，寒宵滴滴助秋悲。桐圭遶樹多黄落，苔錦緣階更碧滋。爽徹衾裯慵就枕，涼生牋管欲題詩。高陽舊侣相思否，此景誰同把酒巵。
王廷評臻知廬州舒城縣 楊億
潁水生賢自古奇，西遊聲價滿京師。梁園獻賦天將雪，潘縣臨民鬢未絲。南浦銷魂分袂處，北堂獻壽捧觴時。到官卧治成高趣，終日清談吏不欺。
大理徐寺丞元榆知越州諸暨縣 楊億
子山詞賦動南朝，近佐名卿掌玉條。治邑還持麈尾柄，攜家便汎木蘭橈。謝塘春晝偏多思，潘鬢秋風苦未凋。種秫公田供酩酊，彈琴官舍助逍遙。去程千里隨賓鴈，宿館三更聽落潮。聞道臨安有仙穴，莫抛印綬採芝苗。
次韻和錢崇班見寄之什 楊億
蘋末風輕不動塵，承明朝罷見閒身。從容退食收芝檢，迢遰驅車訪玉人。酒貰十千那惜醉，丹封六一已應真。春塘麗句偏相寄，傳誦朝來滿縉紳。
次韻和錢崇班再寄之什 楊億
祖禰勤王國史褒，傳家自有吕虔刀。雄豪結客欺燕俠，憀慄悲秋笑楚騷。奕世勳名金鉞貴，出羣風格玉山高。詩中敏手兼無敵，射落霜鵰釣得鼇。
盛京宰單州武成縣 楊億
子男印綬諸侯秩，鄒魯閭閻太古風。兔苑勝遊抛霰雪，琴臺善政繼絲桐。征途朔吹貂裘暖，祖席清歌蟻酒空。令弟嚴君俱應宿，時瞻懸象向南宫。
次韻和并州錢大夫夕次豐州道中見寄 楊億
漢將從天下，胡兵值月殘。孤煙戍樓逈，密雪戰袍乾。向暮三吹角，臨風一據鞍。邊城賴經略，重取地圖看。
董温其赴淮南幕 楊億
歲晏梁園密雪飛，出關猶憶弃繻時。屬鞬正是從軍樂，插羽那憂草檄遲。陪宴初筵揮玉柄，從遊别墅騁金羈。只應偏啖牛心炙，自此聲名漢殿知。
史館凌職方知廣州 楊億
番禺出守重，漢殿拜恩初。華省郎官宿，名山太史書。剖符從瑣闥，持節上軺車。左顧金龜印，前驅畫隼旟。由來百粤地，曾督九年儲。卉服要荒外，棠陰惠愛餘。齎裝天子賜，封部島夷居。羽檄招溪洞，壺漿慰里閭。國風今已變，民瘼到應除。江海思歸否，蓬山有直廬。
十二月四日大雪就賜近臣宴飲即事 楊億
向夕同雲布海涯，豐年呈瑞在京華。相如賦就梁王苑，穆滿歌傳阿母家。農畝三冬偏積潤，朝衣六出旋成花。天恩錫宴醉歸處，幾里香街覆玉沙。
章琮赴廣州東莞簿 楊億
抱璞曾三獻，悲秋忽二毛。十年嗟不調，一命尚徒勞。互市通蠻貨，公田入海濤。貪泉雖酌飲，未肯染脂膏。
文慧大師歸蜀 楊億
南宗傳法了，漢殿賜衣新。歸路峨眉雪，舊房京洛塵。天花飄講席，海月照吟身。誰結香燈社，金門貴近臣。
王中庸赴河南鞏縣尉 楊億
春風祖席引香醪，白馬驪駒草色袍。官舍前臨兩京道，居民半雜五陵豪。卑飛碌碌猶棲棘，餘地飄飄暫鼓刀。捧檄初同昔人喜，不應搔首歎徒勞。
比部朱員外知東明縣 楊億
宰邑承顔帝澤優，春郊數舍躍驊騮。絃歌平昔有遺愛，桑梓依前訪舊遊。鄉里歸時榮晝錦，庭闈到日潔晨羞。陶潜未省荒三逕，班嗣何因樂一邱。蘭長謝庭傳賦詠，花開潘縣占風流。薫爐綾被餘香馥，省闥沉沉侍史愁。
咸平六年二月十八日扈從宸遊因成紀事二十二韻 楊億
步輦下明光，鳴鞘出未央。屬車多載酒，夾道競焚香。雲管飄梅吹，蜺旌錯鳥章。從臣沙苑馬，衛士羽林槍。玉輅天行健，金壺晝漏長。光風汎蘭蕙，仙霧拂旂常。宿雨收林薄，晨曦艷屋梁。閭閻空里巷，旄罕隘康莊。託乘奉珍使，先驅執戟郎。從橋初轉轂，憑軾見垂裳。暫駐時龍馭，前臨戲馬塲。由來講武事，所以服遐荒。電影流機石，鵶羣發大黄。千鈞寧覺重，七札豈曾妨。卒勇如虓虎，人觀若堵墻。腰鞬晉元帥，扈蹕漢諸王。聊用誇胡客，還聞讋鬼方。迴輿百里囿，錫宴九霞觴。射以騶虞節，歌爲白雪倡。仙山鯨海上，御苑斗城旁。周鎬歡麀鹿，虞韶集鳳凰。瑤池春水渌，猶誤濯滄浪。
僕射李相公宅觀花燭 楊億
孫閣相君和鼎貴，秦樓愛婿坦牀賢。東方千騎還居上，南極三星正在天。路入桃源花爛漫，橋横銀漢水漪漣。乘龍擇對真無比，月桂宫中第一仙。
竇詠從淮陽軍 楊億
名題仙籍廣寒宫，負羽從軍意氣雄。萬石世家標國史，孔璋書檄愈頭風。狂翻竹箭春波急，滿酌榴花别酒空。腰佩吳鈎衣楚製，柳堤千里躍青驄。
廉上人歸天台 楊億
舊住赤城華頂峰，桂巖芝崦白雲重。彌天曾共習鑿齒，入洛因尋陸士龍。寒燭伴吟經臘雪，雨花開講過晨鐘。浮漚一念歸心起，本寺房前見偃松。
次韻和李寺丞見寄之什 楊億
雲章承詔祝高穹，夜聽空歌宿綘宫。正怯龜腸終日內，忽傳雁信五城中。八珍伊鼎鹽梅味，九夏堯厨萐莆風。苦恨齋居方慎獨，朵頤大嚼與誰同。
次韻和右巡李端公見寄之什 楊億
首夏修時祭，齋居貴洗心。神光浮漢畤，薰吹發虞琴。偃樹枝成蓋，豐碑字有金。秘文窺寶籙，榮路厭朝簪。捉麈思嘉話，烹魚得好音。迴瞻柏臺署，佳氣九門深。
大理黄丞宗旦通判潁州 楊億
曾隨征虜出蕭關，又案公田汝水灣。南畝萬箱增地利，西清三刻對天顔。一麾通守彤襜貴，九棘評刑赤筆閑。閭里歡迎舊從事，隨車雨氣自應還。
陳小著從易知邵武軍 楊億
奏牘金門奉帝俞，平明鸞省剖銅符。北堂送喜應占鵲，南國思歸不爲鱸。歲月天涯鄉樹老，煙波江上客帆孤。會稽友婿堪羞死，邑令今來負弩驅。
譯經惣持大師致宗之泗上禮塔 楊億
早傳心印得衣珠，不學聲聞證有餘。犀柄屢登三殿講，琅函新譯五天書。蓮華塔下焚香去，竹箭波間解纜初。隨順世緣無所住，經行宴坐自如如。
歐陽使者監和州軍 楊億
新剖牙璋出護軍，使車歸養指江濆。綵衣楚國老萊子，白首長安萬石君。虎眼波狂征棹急，鱸魚鱠美壽杯醺。東南極目無氛祲，不假横戈看陣雲。
胡小著克順知泉州惠安縣兼過南昌别墅 楊億
平明束簡下蘭臺，海縣鳴琴亦滯才。厭說風塵住京洛，貪看雪浪架蓬萊。楚江歸思鱸魚鱠，隨岸離筵竹葉杯。通德舊居旌闕在，遼東鶴馭少徘徊。
內當 楊億
芝泥初熟詔書成，紅藥翻階晝景清。屋瓦生煙宫漏永，時聞幽鳥自呼名。
讀史學白體 楊億
易牙昔日曾蒸子，翁叔當年亦殺兒。史筆是非空自許，世情真僞復誰知。
閨思 楊億
征夫萬里戍交河，塞外蕭條朔氣多。古壁暗蛩催夜織，朝來一葉下庭柯。
李御史 楊億
清曉乘驄出九逵，內朝簪筆坐前墀。天家御史非凡格，曾向崐崘服衆芝。
王殿丞舉通判桂州 楊億
科名得玉向崑邱，家世長淮入海流。通籍殿中鈎盾省，頒條嶺外桂林州。漢皇前席期清夜，楚客歸帆指素秋。父老歡聞鄰郡政，壺漿千里待鳴騶。
大名温尚書之任 楊億
窣雲樓堞古銅臺，幕府池塘菡蓞開。畢萬山河千里迥，亞夫鐘鼓九天來。屬鞬前隊射鵰手，載筆初筵倚馬才。命將文昌非細事，星光昨夜動昭回。
喜賀梁三入翰林 楊億
六鼇雲海冠蓬萊，玉署深嚴枕斗魁。漢殿論兵得頗牧，梁園作賦掩鄒枚。趨朝御案香盈袖，侍宴仙莖露滿杯。五色天書看視草，懸知獨有長卿才。
次韻和昭侯立秋見寄 楊億
雲峰半歛火西流，桃簟微涼忽報秋。飲露吸風齊女怨，登山臨水楚人愁。珠喉倚瑟華堂暮，桂燼薫衣别院幽。美疢已平休沐近，會應投轄一相留。
弟伋歸寧 楊億
一夕西風木葉飛，長安久客念庭闈。去隨塞鴈銜蘆遠，歸值家鷄啄黍肥。負郭生涯同季子，澄江詩景屬玄暉。帝城紫陌多塵土，免化輕雲白紵衣。
景陽諫議赴餘杭 楊億
浙水東西兩節旄，君今於此握戎韜。油囊仙姥流霞酒，鰌穴靈胥白鷺濤。盤石起家傳典訓，翹車開幕聘英髦。子牟江海終非久，剩鱠鱸魚把蟹螯。
杭州嚴從事 楊億
柳岸蘭橈片席飛，秋風澤國季鷹歸。幕中蓮渚紅衣脱，江外蓴羮紫線肥。十部須知從事貴，雙魚莫遣尺書稀。西陵正接家山路，試爲因人問釣磯。
鄱陽皮錄事 楊億
松陵遺集占風騷，故國田園沒海濤。三世青氈傳舊物，十年黄綬歎徒勞。謝塘春草侵魂夢，潘縣秋霜入鬢毛。鄱水黄金漫如粟，想君終不染脂膏。
史館楊嵎學士以詩話及空門之事次韻和之 楊億
雙樹金言付囑頻，閻浮外護託王臣。誰知天禄草玄客，曾是靈山受記人。
諸暨簿張慈 楊億
新官佐邑近閩禺，令伯歡心就養初。暫住梁園慵獻賦，因經禹穴更探書。忘機海國親鷗鳥，寄信京華託鯉魚。迴日殺青兼兩載，想君清俸亦無餘。
次韻和昭收寄銀臺李舍人之什 楊億
柱下方書掌事機，深嚴侍從接論思。歸鞍通德香街迥，前席延英晝漏遲。菊徑頓疏陶靖節，月樓偏憶庾元規。華堂宴集應難去，玉斝醇醪滿勸誰。
送吳航 楊億
井臼荒涼旅鬢班，經年索米住長安。囊中賣賦金都盡，衣上悲秋泪不乾。客路飄蓬殊未定，侯門置醴豈成歡。擔簦忽起東遊興，庭樹西風昨夜寒。
并州王諫議 楊億
鎖闈聊輟皂囊封，晝錦還鄉意氣雄。别墅揮金延父老，近郊騎竹見兒童。蒲盧善化終成政，蟋蟀深思未變風。更待出師平黠虜，戎衣獻捷大明宫。
奉和翰林諸公賀閣長李公領銀臺之什 楊億
西漢公車主上章，官曹秘邃接明光。天書時草鳳凰詔，邊奏親開赤白囊。咫尺青規頻借筯，離披金蘂阻飛觴。瀛洲仙侣相期處，銅馬門中白玉堂。
姚起居赴兩浙轉運 楊億
吳會商功利，蓬丘輟史臣。同僚供祖帳，屬郡望行塵。富國催流馬，編年廢獲麟。櫜鞬二千石，襦袴幾州人。名姓丹臺籍，封疆析木津。片言空犴獄，密啟到鈎陳。且運方船粟，初嘗千里蓴。江山助詩思，新詠掩汀蘋。
集賢劉工部隲知衡州 楊億
仁里古湘川，頒條命雋賢。腰垂丈二組，身下九重天。山水登臨思，庭闈喜懼年。官曹郎位宿，衣袂御爐煙。記事成新史，賡歌有雅篇。爲貪驅弩矢，不從汎樓船。治道山陰卒，離羣藏室仙。衡陽無過鴈，尺素若爲傳。
魏奉禮昭文知吉州龍泉縣 楊億
平昔登龍坂，因緣識玉人。庭中華轂滿，膝下綵衣新。少列悲先露，高堂泣累茵。嘉賓碣館閉，遺業寢邱貧。弓冶傳家久，絃歌宰邑頻。循良同漢吏，惠愛及齊民。又出夷門去，還臨灨水濱。不須輕百里，自古應星辰。
作坊魏使知隰州 楊億
幾年供奉宣徽殿，一旦腰懸刺史魚。戚里園林甲京洛，將壇家世閲詩書。離筵惜别空銀榼，官舍思歸夢玉除。四十專城誰不羡，驂驔千騎擁干旟。
司農欒少卿知洪州 楊億
大農搜粟漢名卿，千里江西擁斾旌。腰下金龜三品綬，手中銅虎八州兵。屬鞬牧伯趨庭見，騎竹兒童塞路迎。洪井主人今重士，肯教懸榻有塵生。
送邵梁秀才 楊億
君家罨畫溪，歲晚忽思歸。密雪不獻賦，流塵空化衣。購書藏屋壁，温席奉庭闈。清世莫招隱，垂天待一飛。
酬秘閣黄少卿因見所作洞霄宫碑且有題記 楊億
譙郡增嚴李母祠，神龜矯首負金碑。豆萁已乏不休思，韲臼兼無絕妙辭。翠琰雄文慚內史，黄庭美翰枉羲之。蓬丘麗句偏相許，勝得山龍衮服披。
弟僓歸鄉 楊億
客兒詩思掩春塘，杖策來觀上國光。舉白萬錢酤酒飲，殺青千卷買書藏。梁園綠篠將欹雪，楚岸蒼葭已變霜。躍馬還家那隔歲，預應乾鵲報高堂。
弟伸歸鄉 楊億
澤國思歸詠采蘭，束書攜劍出長安。天涯朝暮倚門望，歲晏風霜行路難。閩嶺夕嵐鄉樹老，楚江寒浪客衣單。巖前舊勒移文處，到日重須拂蘚看。
王尚食知鳳翔 楊億
露冕分憂輟近班，朝陽鳴鳳古岐山。三刀吉夢頻爲郡，駟馬高車又出關。宴客羽觴那有筭，題詩綵筆莫教閒。將壇義府平生事，早立邊功振凱還。
福州古田宰李堪 楊億
由來百里應華星，何况牛刀乍發硎。五柳不須輕印綬，七閩聊且訪圖經。雪天暢飲連浮白，海縣抄書剩殺青。公暇好裁封禪頌，聖皇將欲駕云亭。
黄旦宰江州德化縣 楊億
外臺論薦達乘輿，花縣絃歌製錦初。氣直公車曾諫獵，政清官舍舊懸魚。二林重結遺民社，五柳閒尋靖節居。好繼謫仙留絕唱，雲屏九叠倚晴虛。
贈文照大師 楊億
讀徧龍宫七佛書，一塵無念得衣珠。金園講席天花滿，沙界禪心水月孤。擁衲夜霜凝屋瓦，閉關春雨長庭蕪。公卿半是空門友，瓶錫因循寄上都。
慎大詹以吳柑見貺 楊億
龍陽休說木奴洲，震澤黄柑占上流。承露玉漿仙掌曙，亞霜金顆洞庭秋。香黏素手吳娃麗，冷滌朝酲楚客愁。應似荔支催入貢，隨河飛鳥逐鳴騶。
秘閣舒職方知舒州 楊億
西崑册府控千廬，鈆筆多年校魯魚。厭享雙鷄太官膳，貪乘五馬使君車。明光畫省辭青瑣，天柱仙壇訪紫書。只恐政成抛印綬，攜家深入白雲居。
夜宴 楊億
玉壺春漏咽銅龍，畫棟塵飛曲未終。樽酒渌醅和蟻汎，窗燈紅熖隔紗烘。水沉煙裊風微起，霜檜陰圓月正中。苦恨當關催夙駕，平明入謁未央宫。
陳太博知建州 楊億
夢筆山連化劍津，兩鄉人看錦衣新。北堂滫瀡三牲膳，南陌驂驔五馬塵。畫角聲殘鈴閣暮，露牙香細茗園春。甌閩自昔多居士，誰是賢侯席上珍。
再别陳建州因以抒意 楊億
北闕多年作侍臣，一枝煙雨憶南閩。留連五鼓趨丹禁，健羡雙旌擁畫輪。籬畔菊荒環堵宅，山中鶴怨未歸人。州民刺字空漫滅，目斷東方千騎塵。
梁四諫議知鳳翔府 楊億
幾日銀臺閲副封，岐陽西顧委秦中。函關叱馭經天險，豳國聞鷄接土風。雲幕杯盤三省近，星郵章奏九門通。下車卧理應無事，莫遣融樽酒暫空。
錢易赴蘄春 楊億
名重星垣試，官閒月寺中。竹符千里郡，花浪一帆風。塵隙駒從度，霞觴酒莫空。公堂封筆塜，郵舍遞詩筒。騷客休懷楚，詞臣合薦雄。長庚謫仙骨，須入抃鼇宫。
福州張從事 楊億
萬人都督古閩州，幕府旌門映碧油。閫外依蓮滯英俊，樽前噉薤占風流。犀燈照水窺龍劍，鯨浪噴空見蜃樓。暇日登高賦滄海，添鹽堪爲昔賢羞。
元淨上人之新安謁李學士兼遊廬阜 楊億
雙闕重城到幾迴，兩遊千里忽浮杯。黟江春水淺深渌，廬岳夏蓮傾倒開。謝守同翻貝葉字，湯師獨占碧雲才。舊房京寺門空閉，坐榻凝塵砌長苔。
京府獄空降詔因寄大尹學士 楊億
長安惡少罷探丸，桴鼓聲沉禁網寛。三尺舊章閑玉律，八行優詔下金鑾。帝臨宣室方前席，民值唐年耻畫冠。終日訟庭無一事，早調伊鼎佐湯盤。
葉秘書温知蜀州江原縣 楊億
秘省丞郎出字人，錦江偏好濯纓塵。酒壚千古風流地，花縣三年爛漫春。白羽豫州慵草檄，青天蜀道厭摧輪。巴猿杜魄驚鄉夢，莫遣霜華髩畔新。
和酬秘閣錢少卿夜直見寄次韻 楊億
甘瓜朱李郢醪濃，素綆銀牀蔭碧桐。賜第舊連丹鳳闕，直廬今在未央宫。承雲仙掌延年露，轉蕙薰絃解愠風。此夕蓬山好逃暑，月軒清話恨難同。
送石枕與參政王給事 楊億
千古碧潭秋水骨，琢成孤枕冷於冰。因爲江外朱輪守，得自林閒白足僧。月幌光寒吞桂魄，暑軒氣爽壓梅蒸。奇章好尚非流俗，願向蕭齋代曲肱。
黄小著震知興元府南鄭縣 楊億
藏室仙郎罷屬辭，暑天驅傳出京畿。流年兩鬢生華髪，宰邑全家住翠微。九折坂長須叱馭，三聲猿苦莫霑衣。金門薦鶚知音在，不到瓜時捧詔歸。
陳堯拱廷評致仕歸蜀 楊億
一家今有十朱輪，獨憶雲山欲退身。天邑繁華行樂厭，月曹清要命書新。西風躍馬經秦甸，東道椎牛讌孟鄰。秋稼萬箱僮百指，羲皇之上更何人。
史館趙祠部况通判宿州 楊億
風流華省含香客，籍甚先朝奏賦人。竹使三年勞佐郡，柳堤千里待行春。文園避事心長笑，天禄讎書鬢漸新。帝念河渠在封部，特緣經義委名臣。
擇良上人歸天台 楊億
片席然犀經水府，幾程登陸望霞標。吟情晚日繁雲合，歸路秋風密葉凋。行道六時廬嶽漏，浮杯千里浙江潮。舊房宴坐觀空後，香積多年飯頓銷。
表玄師歸縉雲有懷故雄闍黎成轉韻六十四句 楊億
括蒼古名郡，生齒三萬家。我昔自仙殿，捧詔臨軍牙。清心治朞月，訟息民無譁。雄公真大士，宴坐綿歲華。駕言造梵宇，室邇驚人遐。迎門虎溪屐，布地牛頭花。庭松偃翠蓋，澗泉漱金沙。坐聞師子吼，歸恨踆烏斜。驛召還上都，騰裝即修路。别師黄金園，贈我碧雲句。我歸步赤墀，代言紅藥署。彈指知苦空，觀心得降住。藏識慚宿薫，輪迴悲晚悟。折簡問南宗，寄言滿緗素。絕念契真如，忘筌離文字。刼燒雖洞然，龍華决同遇。師名達宸扆，恩詔頒方袍。歡喜黑白衆，蕭衰霜雪毛。毗邪見有疾，示身如幻泡。雙林忽歸寂，人天但哀號。堆案遺札在，滿鉢香飯銷。只應伸臂頃，未覺他方遙。犀柄挂空壁，鴈塔千層霄。七返暫來去，四大非堅牢。口占成尺題，手澤著紙尾。親遣上足師，浮杯渡江水。雲朵搖筆精，玉音鏘里耳。遺我方石枕，斑文剪霞綺。諭我求菩提，心堅正如此。愴然悲夢形，汍瀾泪盈眦。上足今去歸，焚修益勤止。當續祖燈明，無令社蓮死。
蘇寺丞維甫知簡州陽安縣兼攜家之任 楊億
神雞縹碧馬金精，西海桑田一掌平。苜蓿度關風漸勁，莓苔登棧雨新晴。琴齋盡室無歸夢，錦里當壚奈宿酲。麈柄清談且爲政，莫貪蒟醬學論兵。
宿齋太乙宫答李寺丞次韻 楊億
泰畤齋居肅，梧楸蔭繚垣。露葵深得味，風鐸乍成喧。綠髪松喬侣，丹經黄老言。心期阻良久，蝶夢繞朱門。
建溪十詠 武夷山 楊億
靈嶽標真牒，孤峰入紫氛。藤蘿暗仙穴，猿鳥駭人羣。古道千年在，懸流萬壑分。漢壇秋蘚駁，誰祀武夷君。
北苑焙 楊億
靈芽呈雀舌，北苑雨前春。入貢先諸夏，分甘及近臣。越甌猶借渌，蒙頂敢争新。鴻漸茶經在，區區不遇真。
北苑焙 朗山寺 楊億
層巒連近郭，占勝有招提。宿霧昏金像，飛泉濺石梯。鐘聲空谷答，塔影亂雲齊。千騎時來此，尋幽獨杖藜。
北苑焙 陸羽井 楊億
陸羽不到此，標名慕昔賢。金瓶垂素綆，石甃湛寒泉。百汲甘寧竭，千金志不遷。真茶汎雲液，一歠可延年。
北苑焙 梨山廟 楊億
唐季臨兹郡，生祠已薦馨。聲詩傳樂府，廟貎載圖經。畫壁流塵暗，金碑古蘚青。細民時請福，撾鼓賽遺靈。
北苑焙 勤公亭 楊億
危亭壓波面，屹若抃靈鼇。浮蟻酡顔數，飛鴻送目勞。吏圍披簿領，僧伴話風騷。何日登懸榻，州民刺有毛。
北苑焙 大中塔 楊億
鷄園開淨土，鴈塔倚寒空。風鐸和清梵，晴幡映彩虹。香花傾海國，金碧擬天宫。絕頂登臨處，谿山一掌中。
北苑焙 仙人洲 楊億
寒潭吞别派，孤嶼屹中流。昔有驂鸞客，因名墜馬洲。洪波長赴海，碧樹幾經秋。城郭何年變，空聞鶴語愁。
北苑焙 延平津 楊億
積水深無際，神龍此屈蟠。媚川珠彩動，射斗劍光寒。燕脯誰能寄，犀燈豈易看。負圖當瑞聖，何苦蟄洪瀾。
北苑焙 毛竹洞 楊億
洞門生異竹，冉冉接同亭。石迸狂鞭怒，霜封密葉青。實應容鳳食，杖欲變龍形。逋客歸何日，巖阿已勒銘。
因與西廳參政侍郎奕棋予輸紙筆硯三物以詩見徵屬宣毫適盡但送蜀牋端硯繼以此章 楊億
多年燥吻蒼苔砌，秃盡江南石上毫。五色蠻牋猶有剩，一拳端硯豈勝勞。蕭齋幸預談賓末，謝墅深降奕思高。微物供堂方猶豫，丹青筆下枉風騷。
又以建茶代宣筆别書一絕 楊億
青管演綸都已竭，文楸爭道恨非高。輒將花苑先春茗，聊代山中墮月毫。
遊王氏東園 楊億
名園聊得拂塵衣，深入春叢一逕微。萬樹未饒金谷富，百畦猶有漢陰機。青蘋風暖天鷄出，文杏巢乾海鷰歸。向晚鳴騶九門路，柳堤回首獨依依。
送僧歸蘇州 楊億
說法雄音敵海潮，一棲京寺葉頻凋。水田三事衣將敝，香積多年飯頓銷。忽憶虎丘飛夢到，更聞蓮社寄書招。好傳祖印歸南土，莫遣宗風漸寂寥。
送僧歸越州 楊億
舊房稽嶺鎖春苔，猿鳥歡迎振錫迴。花雨六時飄講席，樵風千里送浮杯。一乘了義刳心學，三藏真文盥手開。跡似孤雲本無滯，飄飄新到帝鄉來。
張泌東遊 楊億
玉籍參差未策名，東遊聊得拂塵纓。長亭酒盡驪歌闋，下榻波狂鷁棹輕。澤國鱠鱸懸夢想，戟門羅雀斷逢迎。秋期莫到槐花老，待聽新文擲地聲。
喜王虞部賜進士及第 楊億
中臺高應列星文，千騎驂驔擁畫輪。起草已誇雙筆健，登科更占一枝春。龍津召宴芝泥濕，鴈塔題名麝墨新。只待甘泉重奏賦，彯纓長奉屬車塵。
送章四十舅翁東歸 楊億
鄉黨共推賢，干名二十年。早懷荆岫璞，遲下祖生鞭。敢諫書無報，徒行履欲穿。聖朝公道在，搔首賦歸田。
范儀下第東歸 楊億
君住武夷鄉，思歸便促裝。溪鱗絲縷細，園茗露牙香。雷火悲三上，金錢困一囊。長纓塵土滿，會待濯滄浪。
送章頔寺丞之巴陵 楊億
涔陽從事有嘉聲，外計封章薦姓名。再命便爲千室宰，于飛又岀九重城。腰懸銅墨才猶屈，吟對江山思轉清。楚客十年偏遂意，秋風滿筯紫蓴羹。
外弟張湜西遊 楊億
六年隨我客梁園，西上孤飛徹九門。抱璞有瑕唯歎命，泣岐無託更銷魂。秦關百二聊乘興，漢牘三千待叫閽。赤日炎風兩京道，文章滿腹與誰論。
章羣下第東歸 楊億
卓犖修詞有古風，計偕西上劇飄蓬。梁園失意三春月，閩嶺思歸一畝宫。且喜還家儀舌在，莫嗟爲客趙囊空。九天下詔崇儒術，好絕韋編待至公。
賀資政學士王侍郎 楊億
瀝懇青規動帝心，秋曹月殿寵光深。論思東序清閒宴，偃息西崑翰墨林。私第藏書皆有副，公庭種竹待成陰。卧龍禁闥應非久，救旱還須起作霖。
表弟廷評章得象知信州玉山縣 楊億
懷玉烟霞接武夷，我思祖德涕霑衣。縣齋製錦留遺愛，庭樹藏鐶長舊圍。彭澤公田今已廢，遼東邑子半應非。津亭送别空搔首，籍在金門未得歸。
梁大諫自鳯翔乞留臺寄詩言志次韻酬之 楊億
聯飛仙掖舊心朋，笑我池籠出未能。文陛彯纓空自愧，香山蠟屐與誰登。託身羿彀憂危甚，引領黄陂鄙吝增。二室風煙莫全占，會須攜手躡雲層。
石殿丞通判濮州 楊億
龍虎遊從分不疏，忽聞新命佐魚符。經旬苦雨淹行斾，幾曲洪河貫郡圖。浮蟻酒濃頻舉白，折膠風勁好彎弧。賢侯東道歡相得，期月民謠待袴襦。
元奉宗宰績溪 楊億
遊梁度幾春，時譽藹天倫。家寄汀蘋久，名題桂籍新。溪鱗清可數，澤雉到應馴。黟歙非難治，民風自古淳。
李工部江南轉運 楊億
含香五字客，尚齒十年兄。舊奏梁園賦，新題漢柱名。出驅星使傳，入佐地官征。獻可方前笏，分憂又抗旌。富饒今澤國，佳麗古臺城。錯節投刀釋，頺綱攬轡清。沃心期密啓，銜尾待香秔。處處江山秀，行春莫計程。
楊日華宰錢塘 楊億
洛社負才名，吾宗占寧馨。聞詩趨鯉室，襲慶墮鱣庭。力學窺堂奥，孤飛徹杳冥。一枝攀綠桂，百里應華星。漢網何曾密，吳歈正好聽。油囊滿醇酎，千日莫期醒。
柳紳歸縉雲 楊億
東甌别業寄秋雲，平昔題橋墨尚存。故郡曾登太守榻，上都頻掃相君門。揮毫月殿香盈袖，錫讌星津酒滿樽。歸去吏民如問我，五年書命紫薇垣。
表弟李宗元知桂州陽朔縣 楊億
桂林陽朔溪山秀，莫歎迢迢五嶺南。百里字人須敏政，千金酌水更懲貪。鳴榔下瀨潮程遠，曵彩升堂壽讌酣。遠地民淳無牒訴，縣齋終日好清談。
高起居知廣州 楊億
作藩南越古稱雄，五管皆歸節制中。腰佩金龜三品綬，船開畵鷁一帆風。橘官手版趨塵遠，梅使星車附信通。暫阻螭頭夾香案，清宵應夢未央宫。
丁集賢通判餘杭 楊億
遼東羽客富仙材，仙殿飛觴接上台。便道歸寧白蘋渚，經時賜對柏梁臺。里中驅弩先行路，膝下斑衣慶壽杯。明詔許令過别墅，不憂郡閣簡書催。
吳航赴宜興簿 楊億
家住武夷峰，眉間道氣濃。風塵久爲客，雷火近成龍。試吏江城僻，寧親嶺路重。一廛期沒齒，樂土定相容。
十六兄赴韶州從事 楊億
魏帝臺邉拂戰塵，初平山畔綵衣新。又攀高柳隋隄暮，却寄寒梅庾嶺春。韶石閒尋張樂地，曹溪首訪悟空人。男兒平昔四方志，莫厭區區走隻輪。
章頻宰南昌 楊億
孺亭洪井古南昌，曾是梅仙試吏鄉。一邑絃歌榮製錦，幾程雞犬接維桑。年深爲客貂裘敝，秋晚還家菊徑荒。平昔題橋今遂志，且斟壽酒獻高堂。
李廷評昭迪使淝上 楊億
畫舸西風五兩斜，淮淝将命去程賖。衣纓黄閣相君後，門巷青春學士家。驛路新袍欺草色，公筵大白醉榴花。謝庭蘭玉多才思，休澣裁詩對客誇。
書懷寄劉五 楊億
風波名路壮心殘，三逕荒凉未得還。病起東陽衣带緩，愁多騎省髩毛斑。五年書命塵西閣，千古移文愧北山。獨憶瓊枝苦霜霰，清罇歲晏强酡顔。
趙殿丞知河南縣 楊億
鼎邑閭閻有古風，清談爲治自從容。官聯殿省通朝籍，路過津橋入縣封。柳蔭天街時案轡，雲生少室好搘笻。龍門舊有題名處，石壁蒼苔駮幾重。
秘閣王校理知柳州 楊億
南越尉佗國，羅池子厚神。桂林驅傳遠，芸閣解嘲頻。行槖黄金滿，歸程皂蓋新。一麾愁度嶺，五綵喜寧親。薏苡偏防疾，蒲蘆善化人。蓬山直廬在，几硯日生塵。
送僧歸越 楊億
中林宴坐赤髭繁，水月禪心出世間。說法音同海潮震，隨緣身比嶽雲閒。曹溪嫡嗣多參見，碧落仙卿徧往還。歸去舊房秋色晚，澗松枝偃雨苔斑。
吳延年宰武義 楊億
精神滿腹富青春，燒尾曾看上禹門。獻賦多年梁苑客，謫仙重世武夷孫。一同印綬光初命，幾驛桑麻接故園。澤國歸程秋欲盡，丹楓黄菊動吟魂。
吳待問之蒙城簿 楊億
西來赴調合闗繻，黄綬風塵厭九衢。祖席且同開口笑，公庭未免折腰趨。長安車馬偏欺客，魯國衣冠肯戲儒。共憶故園歸計晚，舊遊烟樹隔重湖。
黄少卿惠綠雲湯 楊億
新甫奇材百尺標，秋空高幹拂鵬霄。仙經藥品誇難老，人世霜天貴後凋。千古貞魂愁化實，九原荒壠恨爲樵。誰硏露葉和雲液，幾宿春酲一啜消。
靈隱長老歸舊山 楊億
浮杯心與海鷗親，駐錫王城忽過春。麟殿九旬談妙法，曹溪一滴渡迷津。狂翻竹箭波隨棹，側布黄金地絕塵。白黑歡迎猿鳥喜，紺園風定雨花新。
皇甫太博知蘇州 楊億
長洲連歲得賢君，十萬人家煦若春。激箭波狂浮畫舸，散絲雨細逐朱輪。郡齋詩石鋪輕蘚，公宴歌喉落暗塵。未得休官作逋客，河梁歸思滿鱸蓴。
懷寄樞密王左丞 楊億
高陪七聖從軒遊，帷幄深嚴日運籌。口裏雌黄歸品藻，盤中薤白想風流。珠宫地密妨趨謁，銅鉢聲沉斷唱酬。獨喜修書依絳帳，時登闕里受春秋。
從叔郎中知潭州 楊億
藩閫分憂重，關山去路賖。含香滯郎署，乘馹倦天涯。土貢千頭橘，神祠萬里沙。金碑紀風物，寶瑟怨年華。粉籜斑文簟，雲腴紫笋芽。民田兩岐麥，郡圃四時花。别恨休攀柳，歸期待及瓜。鱣庭有遺訓，清白自傳家。
黄刑部之陜西轉運 楊億
百二秦川四塞寛，甘泉烽火報平安。泥書雙筆遷郎署，粒食千金仰縣官。江海半生抛别墅，闗山何日解征鞍。定将鞭筭資心計，流馬功成國史刊。
史館張學士知婺州 楊億
鸞掖分符又出麾，津亭目送片帆飛。暫隨越鳥棲烟樹，重許吳儂見錦衣。屬邑行春熊軾稳，公堂卜夜蟹螯肥。隱侯带眼看成緩，雙闕恩深更憶歸。
答李光丞 楊億
豹尾森森拂畫簷，久留雕輦閲牙籖。字分三豕慚該博，饌費雙雞愧屬厭。濫跡搢紳同北枳，草儀封禪待南鶼。相門蘭玉裁新句，只恐京城紙價添。
寄并州張給事 楊億
山河表裏絕狼煙，幕府朝朝醉玳筵。合樂中軍雄鼓吹，傳杯四座豔花鈿。行春好駐桑郊騎，卜夜誰談雪竇禪。梁苑并門杳千里，離懷愁對月嬋娟。
寄劉秀州 楊億
騎置迢迢阻玉音，左魚江海遂初心。朱絃道直消浮謗，春草才多動苦吟。震澤析酲干樹橘，華亭驚夢九臯禽。郡樓晴日東西望，幾處甘棠接翠陰。
無爲軍王從事 楊億
奏牘曾蒙乙夜觀，擅場文價在金鑾。貂裘歲久京塵暗，鷁路風高旅翮殘。取酒黄金都已盡，食魚長鋏更須彈。時清水國無書檄，誰見揮毫一據鞍。
密直任學士知益州 楊億
玉壘求賢牧，金門輟近臣。龍荒使傳遠，雞省命書新。殿柱題名久，刀州入夢頻。懸魚喧舊政，叱馭繼芳塵。珠履平原客，壺漿左蜀人。北堂牽遠念，南詔撫殊鄰。宴榭峨眉雪，歌筵濯錦春。樂章傳辯士，卜肆訪逋民。幕府觴無筭，池塘思有神。知誰預交辟，空羡吐車茵。
休沐述懷寄秘閣錢少卿 楊億
風號電笑雨平堦，紈素微凉暗入懷。晝枕乍成園吏夢，晨蔬聊學太常齋。名慚引籍通丹地，心愧移文刻翠崖。大隱金門猶自適，日親方朔聽詼諧。
晏殊奉禮歸寧 楊億
垂髫婉孌便能文，驥子蘭筋迥不羣。南國生芻人比玉，梁園修竹賦凌雲。堵墻看試三公府，反哺知千萬乘君。賜告歸寧來别我，亭臯木葉正紛紛。
送禪牀與樞密王左丞 楊億
北祖安禪唯看净，毗邪升座更談空。須知密勿萬機外，常在瑜伽三昧中。
受詔修書述懷感事三十韻 楊億
太極垂裳日，中原偃革初。樓船秋發詠，衡石夜程書。好問虚前席，徴賢走傳車。蓬莱侔漢制，煨燼訪秦餘。紬繹資金匱，規模出玉除。紛綸開四部，秘邃接千廬。飫賜雙雞膳，親迴六尺輿。華芝下閶闔，白羽擁儲胥。望氣成龍虎，披文辯魯魚。清光無咫尺，玄覽亦躊躇。羣彦揮鉛筆，微生濫石渠。嵇康真懶慢，謝客本空疏。講學情田埆，談經腹笥虚。月評依許劭，文體慕相如。雅飲歡娛洽，清言鄙吝祛。彌旬容出沐，終日喜羣居。撫已慚鳴玉，歸田憶荷鋤。池籠養魚鳥，章服裹猿狙。圜府愁尸禄，天閽愧弊裾。虚名同鄭璞，散質類荘樗。國士誰知我，鄰家或侮予。放懷齊指馬，屏息度羲舒。寡婦宜憂緯，三公亦灌蔬。危心惟觳觫，直道忍蘧蒢。往聖容巢許，先儒美甯蘧。晨趨歎勞止，夕惕念歸與。秦痔疏杯酒，顔瓢賴斗儲。如諧曲肱卧，猶可直鈎漁。矯矯龜銜印，翩翩隼畫旟。一麾終遂志，阮籍去騎驢。
分得朝野多歡娛 楊億
臯壤驚秋氣，倉箱有歲儲。梁園從臣頌，謝墅富人車。休沐新頒詔，珍符不絕書。天心游蠖濩，民樂在華胥。擊壤歡謠洽，凝脂密網除。行将封岱嶽，持槖奉金輿。
胡馬嘶北風 楊億
動地陰風勁，連雲白草齊。聞琴空仰秣，踐雪憶歸蹄。金埒心寧戀，鹽車困欲嘶。過關拖疋練，渡水惜鄣泥。五路鸞旗緩，千金碣館迷。覉魂重懷土，不寐到晨鷄。
金馬 楊億
茂異紛綸集漢庭，求賢詔在竹書青。共趨金馬門前路，誰識東方是歲星。
冬夜 楊億
香街鼓絕暝煙深，簷近孤釭射宿禽。露井銀牀霜氣冷，瑣窗珠網月華侵。初沉遠籟聞疏漏，旋拂流塵撫素琴。坐久星河漸侵沒，蕭蕭朔吹度平林。
集賢李金部知潁州 楊億
汝陰名郡擁朱輪，洛宅霜威尚襲人。門籍舊通仙禁近，書囊纔補殿帷新。金華入侍知非晚，石柱題名又幾春。莫戀桑郊停五馬，蓬邱几硯自生塵。
海印大師歸永嘉 楊億
都城供應幾經秋，海國歸心不少留。雨雪片帆過北固，煙霞丈室寄東甌。千燈續燄知無盡，一錫隨緣信自由。更到石門題雅句，碧雲從此掩湯休。
故樞密宋給事挽歌三首  其一 楊億
宸遊方扈從，移疾廢樞機。步輦親臨問，肩舁遽告歸。忽聞號左轂，旋見泣中闈。城郢遺言切，忠魂定有依。
故樞密宋給事挽歌三首  其二 楊億
六龍初展義，七聖盡陪遊。塞外狼烟起，軍中羽檄稠。漢帷方借筯，荘壑忽沉舟。不奈良臣死，秦醫亦漫求。
故樞密宋給事挽歌三首  其三 楊億
永辭温室地，長别諫書帷。玉恨埋黄壤，星愁析紫微。薤歌偏怨咽，衮歛更光輝。可惜岑文本，遼陽不共歸。
故蘄州王刑部閣老挽歌五首  其一 楊億
東觀未絕筆，西垣俄解龜。罷裁青紙詔，重入白雲司。流落成三黜，聫翩換一麾。黄崗與滁上，應立去思碑。
故蘄州王刑部閣老挽歌五首  其二 楊億
雞省曾三入，鼇峰近十旬。命書批鳯尾，諫疏逆龍鱗。按部朱轓遠，悲秋素髮新。茂陵終不起，遺札滿埃塵。
故蘄州王刑部閣老挽歌五首  其三 楊億
近署罹官謗，清淮綰郡章。平生不佞佛，晚歲尚爲郎。得疾因卑濕，爲文足感傷。纔蒙宣室召，奄忽歎云亡。
故蘄州王刑部閣老挽歌五首  其四 楊億
楚客離騷怨，子牟江海心。積憂偏損壽，多病未妨吟。野鳥俄窺舍，甘棠已結陰。郡中應罷市，遺愛在人深。
故蘄州王刑部閣老挽歌五首  其五 楊億
奏稿應盈篋，藏書復幾車。門人誰漬酒，天子想投瓜。旅櫬闗山闊，銘旌道路賖。趨庭有令子，清白自傳家。
故比部李郎中挽歌四首  其一 楊億
隴右華宗貴，朝端懿範存。哀烏光列宿，駟馬慶高門。謁帝承明署，娛賓金谷園。人生忽至此，天道亦難論。
故比部李郎中挽歌四首  其二 楊億
睦族衣無主，傳家鼎有銘。沙堤連里巷，玉樹接堦庭。北海樽常滿，西山藥不靈。肯堂歸棣萼，含笑入泉扄。
故比部李郎中挽歌四首  其三 楊億
鴈序分臺閣，春卿有職司。雲屏三殿宴，綿蕝一王儀。風韻靈和柳，襟懷叔度陂。善人無復見，執紼淚空垂。
故比部李郎中挽歌四首  其四 楊億
美疢漳濵卧，營魂東岱歸。故人空漬酒，侍史罷薰衣。畫像留家廟，銘旌出帝畿。浮生除壽考，享福似君稀。
明德皇太后挽歌詞五首  其一 楊億
母儀垂二紀，坤順翊玄功。望斷蒼梧野，尊歸長樂宫。金塗烘曉日，椒壁起香風。奄忽違塵世，攀號泣舜瞳。
明德皇太后挽歌詞五首  其二 楊億
軒星光太極，陰教正中闈。外戚黄金穴，深宫大練衣。雀臺愁霧隔，駒隙暗塵飛。貝闕三山路，飄颻仙馭歸。
明德皇太后挽歌詞五首  其三 楊億
德契河洲什，心依黄老書。濯龍規誡在，飛羽豫遊疏。復土文園接，凝塵丙殿虚。蒸蒸天子孝，泣血望塗車。
明德皇太后挽歌詞五首  其四 楊億
世載河山誓，門無恩澤侯。公桑空繭館，仙藥阻蓬丘。愍冊藏幽壤，哀笳咽素秋。後宫彤管在，千古紀徽猷。
明德皇太后挽歌詞五首  其五 楊億
閫範留椒闥，神遊返玉清。魚燈照玄寢，騎吹咽重城。運迫升仙日，人傷喪妣情。宫中舊長御，行哭盡吞聲。
又五首  其一 楊億
太姒徽音盛，長秋命數崇。黄圖分丙殿，玄象應軒宫。記注無窮美，聲詩內助功。雲陽復土後，陵柏自悲風。
又五首  其二 楊億
甲族傳仙李，遺言在濯龍。後宫皆率職，外戚早辭封。彤管流陰教，金根盛國容。真遊一何遽，罷望九疑峰。
又五首  其三 楊億
軒遊雲杳杳，舜孝日蒸蒸。椒壁還生沴，銅臺亦罷登。親桑寧復見，嘗藥遂無徴。拱木玄堂閔，凄凉烟霧凝。
又五首  其四 楊億
外家金穴貴，曩日玉衣祥。萬壽瑤觴舉，三朝複道長。小侯親爼豆，女史煥縑緗。遽厭人間世，乘雲歸帝鄉。
又五首  其五 楊億
外族長安盛，尊名永樂崇。初陵凄草露，舊殿閴椒風。鞏樹迷凶仗，周原掩壽宫。聖君悲望處，泪雨泣重瞳。
太常樂章三十首 皇帝南郊前一日朝饗太廟奏理安曲迎神 楊億
肅肅清廟，昭事祖禰。粢盛苾芬，四海來祭。皇靈格思，令容有睟。降福孔偕，以克永世。
太常樂章三十首 皇帝行奏隆安之曲 楊億
祼鬯漙将，賓尸在位。玄德升聞，孝思光被。公卿庻政，傅御師氏。至諴感神，福禄來暨。
太常樂章三十首 皇帝奠幣奏瑞文之曲 楊億
淳精育物，瑞木成文。元氣陶冶，非煙郁紛。玄貺昭格，至和所薫。登歌祼獻，肹蠁如聞。
太常樂章三十首 迎俎奏豐安之曲 楊億
麗碑割牲，以炰以烹。博碩肥腯，薦羞神明。祖考來格，享于克誠。如聞謦欬，式燕以寧。
太常樂章三十首 皇帝酌獻第一室奏大善之舞曲 楊億
肅肅藝祖，肇基洪源。權輿光大，燕翼貽孫。載祀惟永，慶流後昆。威靈在天，顧我司存。
太常樂章三十首 酌獻第二室奏大寧之舞曲 楊億
文思聖祖，長發其祥。錫羡蕃衍，德厚流光。眷命自天，卜世聿昌。肅祗孝享，降福無疆。
太常樂章三十首 酌獻第三室奏大順之舞曲 楊億
明明我祖，積德累仁。居晦匿曜，邁種惟勤。帝圖天錫，輝光日新。寢廟繹繹，昭事同寅。
太常樂章三十首 酌獻第四室奏大慶之舞曲 楊億
洸洸我祖，時惟鷹揚。潛德弗耀，發源靈長。肆類配天，永思不忘。来顧来享，百福是将。
太常樂章三十首 酌獻第五室奏大定之舞曲 楊億
赫赫太祖，受命于天。赤符啓運，威加八埏。神武戡難，功無間然。翼翼丕承，億萬斯年。
太常樂章三十首 酌獻第六室奏大盛之舞曲 楊億
穆穆太宗，與天合德。昧旦丕顯，乾乾翼翼。敷祐下民，時帝之力。永懷聖神，孝思罔極。
太常樂章三十首 皇帝飲福酒奏禧安之曲 楊億
嘉栗旨酒，博腯牲牷。神鍳孔昭，享兹吉蠲。夙夜毖祀，孝以奉先。永錫純嘏，功格于天。
太常樂章三十首 退文舞出奏正安之曲 楊億
左手執籥，右手秉翟。進旅退旅，萬舞有翼。
太常樂章三十首 迎武舞入奏武功之曲 楊億
已象文治，乃觀武成。總干山立，七德以貞。
太常樂章三十首 亞獻終獻送神並奏理安之曲 楊億
神之来兮風肅然，神之去兮昇九天。排凌兢兮還恍惚，羽旄紛兮蕭薌燔。
太常樂章三十首 南郊降神奏高安之曲 楊億
爰卜吉土，在國之陽。肆類于帝，錫羡無疆。備物致享，嘉生阜昌。純嘏昭答，長發其祥。
太常樂章三十首 皇帝行奏隆安之曲 楊億
禮備樂成，乾健天行。帝容有穆，佩玉鏘鳴。
太常樂章三十首 皇帝奠玉幣奏隆安之曲 楊億
定位毖祀，告于神明。嘉玉量幣，享于克誠。
太常樂章三十首 迎俎奏豐安之曲 楊億
有牲斯純，有爼斯陳。柔嘉登薦，昭事惟寅。
太常樂章三十首 初獻奏禧安之曲 楊億
大報于帝，玄德升聞。醴齊良潔，粢盛苾芬。
太常樂章三十首 皇帝飲福酒奏禧安之曲 楊億
祀帝圓丘，九州獻力。禮行于郊，百神受職。靈祗格思，享我明德。天鍳孔彰，玄祉昭錫。
太常樂章三十首 皇帝迴仗乾元殿奏采茨之曲 楊億
禮成于郊，迎日之至。時乘六龍，天旋象魏。端門九重，虎賁萬騎。四夷来王，羣后輯瑞。
太常樂章三十首 皇帝御殿迎升御座奏隆安之曲 楊億
金奏在懸，羣后在位。天威煌煌，嚮明負扆。玄覧穆清，弁冕端委。盛德日新，禮容有煒。
太常樂章三十首 引羣官作正安之曲 楊億
萬邦来同，九賓在位。奉璋薦紳，陟降庭止。文思安安，威儀棣棣。臣哉鄰哉，介爾蕃祉。
太常樂章三十首 皇帝正冬御殿文舞第一 楊億
八佾具陳，萬邦有奕。既以象功，又以觀德。進旅退旅，執籥秉翟。玄化懷柔，遠人来格。
太常樂章三十首 第二 楊億
閶闔天開，羣后在位。設業設虡，庭燎晰晰。斧扆當陽，虎賁夾陛。舞之蹈之，四隩來暨。
太常樂章三十首 武舞第一 楊億
武功既成，綴兆有翼。以節八音，以象七德。俁俁蹲蹲，朱干玉戚。發揚蹈厲，其儀不忒。
太常樂章三十首 第二 楊億
偃伯靈臺，功成作樂。以昭德容，以清戎索。萬邦會同，羣慝簫勺。盡善盡美，侔彼韶箾。
太常樂章三十首 皇帝南郊迴御樓将索扇奏隆安之曲 楊億
應門有翼，羽衞斯陳。山龍衮冕，律度聲身。峨峨奉璋，肅肅九賓。清明在躬，志氣如神。
太常樂章三十首 皇帝御樓奏隆安之曲 楊億
圜丘類上帝，六變降天神。禋燔禮云畢，使衛肅以陳。天顔瞻咫尺，王澤熙陽春。玉帛臻禹會，動植霑堯仁。
太常樂章三十首 皇帝御樓畢奏隆安之曲 楊億
肆類云畢，淳熙漙将。雷雨麗澤，雲物効祥。禮容濟濟，天威煌煌。大賚四海，富壽無彊。
又七首 白帝迎神高安曲 楊億
西顥騰精，天地始肅。盛德在金，百嘉阜育。彍弩射牲，築場登糓。明靈格思，旄罕紛属。
又七首 奉幣嘉安曲 楊億
博碩肥腯，以炰以烹。嘉栗旨酒，有瀰斯盈。殽蓛維旅，肅肅蒸蒸。吉蠲偹物，享于克誠。
又七首 送神理安曲 楊億
飈輪戾止，光燭靈壇。金奏繹如，白露漙漙。
又七首 朝日迎神 楊億
陽德之母，羲御寅賓。得天久照，首兹三辰。正辭備物，肅肅振振。淪精降鑒，克享明禋。
又七首 奉幣 楊億
醴齊良潔，有牲斯純。大采玄冕，乃昭其文。王宫定位，粢盛苾芬。民事以叙，玄德升聞。
又七首 送神 楊億
懸象著明，照臨下土。降福穰穰，德施周普。
又七首 飲福酒廣安曲 楊億
簠簋既陳，吉蠲登薦。洗心防邪，肅祗祭典。陟降惟寅，籩豆有踐。百禄咸宜，淳耀丕顯。
正冬御殿上壽樂章八首 皇帝舉壽酒宫懸奏和安之曲 楊億
天威煌煌，山龍采章。庭實旅百，上公奉觴。拱揖羣后，端委垂裳。永錫難老，萬壽無疆。
正冬御殿上壽樂章八首 皇帝舉第二爵酒登歌奏祥麟之曲 楊億
帝圖會昌，仁獸効祥。雙觡共觝，示武不傷。四靈爲畜，玄枵耀芒。公族信厚，元元阜康。
正冬御殿上壽樂章八首 賜羣臣第一盞酒宫懸奏正安之曲 楊億
思皇多士，靖恭著位。鳴玉飛緌，鏘鏘濟濟。宴有折爼，以示慈惠。罔敢不祗，福禄来暨。
正冬御殿上壽樂章八首 皇帝舉第三爵酒登歌奏丹鳯之曲 楊億
矯矯長離，振羽来儀。和音中律，藻翰揚輝。珍符沓至，品物攸宜。至德玄感，受天之祺。
正冬御殿上壽樂章八首 賜羣臣第二盞酒宫懸作正安之曲 楊億
金奏在懸，有酒斯旨。顒顒卬卬，嚮明負扆。湛湛露斯，式宴以喜。佩玉蕊兮，罔不由禮。
正冬御殿上壽樂章八首 皇帝舉第四爵酒登歌奏河清之曲 楊億
德水湯湯，發源靈長。皎鑒澄澈，千年効祥。積厚流濕，資生阜昌。朝宗潤下，善利無疆。
正冬御殿上壽樂章八首 賜羣臣第三盞酒宫懸作正安之曲 楊億
酒以成禮，樂以侑食。露湛朝陽，星環紫極。淑慎爾容，既飽以德。進退周旋，威儀抑抑。
正冬御殿上壽樂章八首 禮畢降坐宫懸奏隆安之曲 楊億
被衮當陽，穆穆皇皇。擊石拊石，頌聲洋洋。和樂優洽，終然允臧。禮成而退，荷天百祥。
南朝 楊億
五鼓端門漏滴稀，夜籖聲斷翠華飛。繁星曉埭聞雞度，細雨春場射雉歸。步試金蓮波濺襪，歌翻玉樹涕沾衣。龍盤王氣終三百，猶得澄瀾對敞扉。
禁中庭樹 楊億
直幹依金闥，繁陰覆綺楹。纍珠晨露重，嘒管夜蟬清。霜桂丹丘路，星榆北斗城。歲寒徒自許，蜀柳笑孤貞。
休沐端居有懷希聖少卿學士 楊億
凝塵滿榻素琴横，岸幘孤吟意未平。茗粥露芽消晝夜，柘漿雲液浣朝酲。水沈朱李金瓶澁，風獵幽蘭羽扇輕。獨憶當筵試湯餅，謫仙冰骨照人清。
再次首唱韻和 楊億
碧樹銀塘接畫樓，天人誰肯降瓊輈。三山密信傳青雀，五日歸鞍躍紫騮。郢酒泛冰星弁側，吳歈倚瑟黛娥愁。雲峰得句懷真賞，瘦盡東陽沈隱侯。
槿花 楊億
宿霧初披縠，晨霞暫照梁。千金經換笑，七駕未成章。塵暗神妃襪，衣殘侍史香。深情傳寶瑟，終古怨清湘。
代意二首  其一 楊億
夢蘭前事悔成占，却羡歸飛拂畫簷。錦瑟驚絃愁别鶴，星機促杼怨新縑。舞腰罷試收紈袖，博齒慵開委玉奩。幾夕離魂自無寐，楚天雲斷見涼蟾。
代意二首  其二 楊億
短夢殘妝慘别魂，白頭詞苦怨文園。誰容五馬傳心曲，祗許雙鸞見淚痕。易變肯隨南地橘，忘憂虚對北堂萱。回文信斷衣香歇，猶憶章臺走畫轅。
漢武 楊億
蓬萊銀闕浪漫漫，弱水回風欲到難。光照竹宫勞夜拜，露漙金掌費朝餐。力通青海求龍種，死諱文成食馬肝。待詔先生齒編貝，那敎索米向長安。
館中新蟬 楊億
碧城青閣好追凉，高柳新聲逐吹長。貴伴金貂尊漢相，清含珠露怨齊王。蘭臺密侍初成賦，河朔歡遊正舉觴。雲鬢翠緌徒自許，先秋楚客已回腸。
夜宴 楊億
涼宵綺宴開，醽醁湛芳罍。鶴蓋留飛舄，珠喉怨落梅。薄雲齊鬢膩，流雪楚腰迴。巧笑傾城媚，雕章刻燭催。盤空珠有淚，罏冷蕙成灰。巾角彈棋勝，琴心促軫哀。醉羅驚夢枕，愁黛怯妝臺。風細傳疏漏，猶歌起夜來。
鶴 楊億
悵望青田碧草齊，帝鄉歸路阻丹梯。露濃漢苑宵猶警，雪滿梁園晝乍迷。瑞世鸞凰徒自許，繞枝烏鵲未成棲。終年已結雲羅恨，忍送西樓曉月低。
公子 楊億
夾道青樓拂綵霓，月軒宮袖按前溪。錦鱗河伯供烹鯉，金距鄰翁逐鬬雞。細雨墊巾過柳市，輕風側帽上銅堤。珊瑚擊碎牛心熱，香棗蘭芳客自迷。
舊將 楊億
平生苦戰憶山西，拊劍臨風氣吐霓。戟户當衢容駟馬，髯奴繞帳列生犀。新豐酒滿清商咽，武庫兵銷太白低。髀肉漸生衣带緩，早朝空聽汝南雞。
宣曲二十二韻 楊億
宣曲更衣寵，高堂薦枕榮。十洲銀闕峻，三閣玉梯横。鸞扇裁紈製，羊車插竹迎。南樓看馬舞，北埭聽雞鳴。綵縷知延壽，靈符爲避兵。粟眉長占額，蠆髪俯侵纓。蓮菂沈寒水，芝房照畫楹。麝臍熏翠被，鹿爪試銀箏。秦鳳來何曉，燕蘭夢未成。絲囊晨露濕，椒壁夜寒輕。綺段餘霞散，瑤林密雪晴。流風秘舞罷，初日靚妝明。雷響金車度，梅殘玉管清。銀鐶添舊恨，瓊樹怯新聲。洛媛迷芝館，星妃滯斗城。七絲縆綠綺，六箸鬬明瓊。慣聽端門漏，愁聞上苑鶯。虚廊偏響屧，近署鎮嚴更。剉蘗心長苦，投籖夢自驚。雲波誰託意，璧月久含情。海闊桃難熟，天高桂漸生。銷魂璧臺路，千古樂池平。
赤日 楊億
赤日亭亭晝正賖，長風萬里憶星槎。銅盤瓊蕋三危露，素綆寒漿五色瓜。蘭室冷光浮玉簟，柳營清吹逐金笳。翠微泉石終南路，千古離宮倚曙霞。
明皇 楊億
玉牒開觀檢未封，鬬雞三百遠相從。紫雲度曲傳浮世，白石標年鑿半峰。河朔叛臣驚舞馬，渭橋遺老識真龍。蓬山鈿合愁通信，迴首風濤一萬重。
别墅 楊億
别墅過從數，當年意氣豪。象筵開旭日，金絡騁平臯。託乘爭飛蓋，銜杯更藉糟。麝烟凝藻梲，鱠縷落霜刀。雞聳花冠鬬，猿驚柘彈號。光風微轉蕙，露井正開桃。武子牛探炙，梁家兔刻毛。東城歸路晚，飛絮撲雲袍。
無題三首  其一 楊億
曲池波煖蕙風輕，頭白鴛鴦占綠萍。纔斷歌雲成夢雨，斗迴笑電作嗔霆。湘蘭自古成幽怨，秦鳳何年入杳冥。不待萱蘇蠲薄怒，閒階鬬雀有遺翎。
無題三首  其二 楊億
合歡蠲忿亦休論，夢蝶翩翩逐怨魂。祗待傾城終未笑，不曾亾國自無言。風翩林葉迷歸燕，露裊池荷觸戯鴛。湘水東流何日竭，煙篁千古見啼痕。
無題三首  其三 楊億
滿天飛絮罥游絲，釦砌苔錢晦履綦。北渚自應流怨淚，東鄰誰敢效顰眉。嫦娥桂獨成幽恨，素女絃多有剩悲。幾夕空機愁促杼，銀河休問報章遲。
荷花 楊億
絕岸疏烟合，回塘夕照和。水仙猶度曲，川后自收波。銀漢橋横鵲，蘅臯襪濺羅。玉杯承露重，鈿扇起風多。翠羽芳洲近，青絲快騎過。石城秋信斷，搔首奈愁何。
再賦 楊億
舒女清泉滿，黄姑别渚通。巴天迷峽雨，楚澤映江楓。思逐鮫絲亂，香愁翠被空。灑從瓊蕋露，吹任石尤風。怨淚連疏竹，私書託過鴻。雙魚應共戯，休問葉西東。
再賦七言 楊億
翠幄飄香映綺襦，鈿盤清曉露成珠。休啼爲近鮫人室，欲笑誰投玉女壺。雲氣乍迴巫峽夢，水嬉猶記曲池圖。金花却薦何人步，枉遣凌波襪縷濡。
又贈一絕 楊億
瑤水霓旌綺宴陳，漢宮渠怨露華新。誰然百炬金花燭，渡襪歌梁暗落塵。
梨 楊億
繁花如雪早傷春，千樹封侯未是貧。漢苑漫傳盧橘賦，驪山曾識荔支塵。九秋青女霜添味，五夜方諸月溜津。楚客狂酲朝已解，水風猶自獵汀蘋。
淚二首  其一 楊億
錦字梭停掩夜機，白頭吟苦怨新知。誰聞隴水迴腸後，更聽巴猿拭袂時。漢殿微涼金屋閉，魏宮清晚玉壺欹。多情不待悲秋氣，祗是傷春鬢已絲。
淚二首  其二 楊億
寒風易水已成悲，亡國何人見黍離。枉是荆王疑美璞，更令楊子怨多歧。胡笳暮應三撾鼓，楚舞春臨百子池。未抵索居愁翠被，圓荷清曉露淋漓。
七夕 楊億
清淺銀河暝靄收，漢宮還起曝衣樓。共瞻月樹憐飛鵲，誰泛星槎見飲牛。弄杼暫應停素手，穿針空待貺明眸。匆匆一夕填橋苦，不似人間有造舟。
成都 楊億
五丁力盡蜀川通，千古成都綠酎濃。白帝倉空蛙在井，青天路險劍爲峰。漫傳西漢祠神馬，已見南陽起卧龍。張載勒銘堪作戒，莫矜函谷一丸封。
秋夜對月 楊億
孤雲飛隴首，顥氣滿商中。警鶴仙盤外，圓蟾浴殿東。浦寒珠有淚，巖迥樹生風。星彩沈榆莢，霜華襲桂叢。光摇銀燭亂，影射玉壺空。露館迷秦甸，冰臺接魏宮。繞枝驚暗鵲，促杼思陰蟲。更想離居恨，回腸幾處同。
前檻十二韻 楊億
前檻瓊鉤挂，深房斗帳褰。梨花飛白雪，蕙草吐青烟。彩鳳依珠樹，神龍護玉蓮。驚禽時格磔，戯蝶自翩翾。度繡金針澁，迷鉤畫蠟煎。怨眉顰翠羽，危涕迸朱絃。遠信三年字，空庭尺五天。行雲愁夢徹，初日妒妝妍。織爲回文亂，鬟非墮馬偏。風車來未定，月杵望長懸。寶鑑腸空斷，銀潢眼欲穿。曾波自東注，微意若爲傳。
小園秋夕 楊億
鴻都歸晚直城賖，牆外連營咽暮笳。玉井梧傾猶待鳳，金塘柳密更藏鴉。心摇雲闕傳疏漏，目斷星津過迥槎。已是秋來移带眼，可堪玄髩有霜華。
始皇 楊億
衡石量書夜漏深，咸陽宫闕杳沈沈。滄波沃日虚鞭石，白刃凝霜枉鑄金。萬里長城穿地脉，八方馳道聽車音。儒坑未冷驪山火，三月青烟繞翠岑。
初秋屬疾 楊億
潘郎已是入秋悲，屬疾猶貪桂補羸。密雪才高閒賦筆，流波意遠託琴絲。離愁盡日吟青案，蠲渴何人寄紫梨。昨夜西樓凉月滿，清談偏憶庾元規。
寄靈仙觀舒職方學士 楊億
綠髪郎潛不計年，却尋丹竈味靈篇。華陰學霧還成市，彭澤横琴豈要絃。曉案祗應餐沆瀣，夜灘誰見弄潺湲。須知吏隱金門客，待乞刀圭作地仙。
宋玉 楊億
蘭臺清吹拂冠緌，薙草新居對渺瀰。麗賦朝雲無處所，覊懷秋氣動齎咨。三年送目愁鄰媛，七澤迷魂怨楚詞。獨有江南哀句在，更傳餘恨到黄旗。
夕陽 楊億
夕籟起汀葭，秋空送目賖。綠蕪平度鳥，紅樹遠連霞。水闊迷歸棹，風清咽迥笳。高樓未成下，天際玉鉤斜。
樞密王左丞宅新菊 楊億
中樞多暇日，小圃占秋光。雕玉新成檻，繁金乍泛觴。陶籬侵柳色，羅宅掩蘭芳。芝影連虚室，萱叢接後堂。傅巖猶借雨，豐嶺未飛霜。温樹徧分蔭，芸籖亦鬬香。交枝迷露井，墜葉點横塘。桐錄知延壽，千齡奉紫皇。
直夜 楊億
繚垣嶤闕慶雲深，畫燭熏爐對擁衾。三殿夜籖傳漏箭，九秋霜籟入風琴。階前槁葉驚寒雨，天際孤鴻答迥砧。欹枕便成魚鳥夢，豈知名路有機心。
洞户 楊億
洞户飛甍接綺寮，一春幽恨寄蘭苕。書題枉是藏三歳，壺矢誰同賽百嬌。水國風霜凋社橘，仙山雲霧隔江潮。東城劍騎何曾出，祗爲離愁髀肉銷。
柳絮 楊億
瓊蕊飄英逐吹繁，建章飛舞入千門。羌人自怨殘梅曲，莊叟還迷夢蝶魂。漢苑風光隨獵騎，洛城花雪撲離樽。錦帆蔽日隋堤遠，枉逐東流箭浪翻。
與客啟明 楊億
越客逃名誤鑿坯，漢庭初聘碧雞才。操心四十知無惑，削牘三千恥自媒。苦吟多年依洛社，賦成他日上蘭臺。郡齋懸榻流塵滿，七見東風落楚梅。
無題 楊億
巫陽歸夢隔千峰，辟惡香銷翠被空。桂魄漸虧愁曉月，蕉心不展怨春風。遙山黯黯眉長斂，一水盈盈語未通。漫託鵾絃傳恨意，雲鬟日夕似飛蓬。
譯經光梵大師 楊億
薪火滅雙林，誰傳七佛心。譯筵香篆絕，經葉蠧魚侵。猊座雲雷歇，龍宮歳月深。青蓮流半偈，白馬度千岑。大士招提啟，明君羽葆臨。對翻天竺字，助發海潮音。空界花成雨，仁祠地布金。九旬談妙理，三接簡宸襟。淨社延居士，生臺集野禽。琅函香拂袂，奈苑樹交陰。文字蹄求兔，機緣芥值針。龍華他日會，應記洛生吟。
霜月 楊億
月夕露爲霜，心知厭獨房。吟殘猶擁鼻，望極自回腸。鬢減前秋綠，衣消外國香。星津誰待報，織素未成章。
此夕 楊億
此夕秋風獵敗荷，玉鉤斜影轉庭柯。鮫人淚有千珠迸，楚客愁添萬斛多。錦里琴心誰滌器，石城桃葉自横波。程鄉酒薄難成醉，带眼頻移奈瘦何。
劉校理屬疾 楊億
北窗風勁雪雲繁，移疾端居避世喧。載酒誰過楊子宅，張羅休署翟公門。多才最許飄飄氣，少别還銷黯黯魂。促爾徘徊憶真賞，遠天新月照黄昏。
勸石集賢飲 楊億
日上三竿宿霧披，章臺走馬帽簷欹。祗傳祖席觴無算，肯顧尚書對有期。芸省繙經終寂寞，柳隄飛鞚好追隨。靈均不醉真何益，千古離騷怨楚詞。
即日 楊億
急雨度前軒，池荷相對翻。峰奇雲待族，蹊闇李無言。掩鼻生愁詠，披襟爽醉魂。一廛今已廢，猶戀漢庭恩。
燈夕寄獻內翰虢略公 楊億
瓊樓十二玉梯斜，乾鵲南飛轉斗車。有客郢中歌白雪，幾人天上醉流霞。金吾緹騎章臺陌，素女繁絃太帝家。秦痔未痊齊閣掩，夢回宫樹已啼鴉。
李舍人獨直 楊億
閣鳳巢高拂綵霓，玉芝香雜武都泥。十行漢札如絲出，六幕堯天倚杵低。露井冰銷垂素綆，仙莖日轉射璇題。赫蹄雲落知誰見，餘力何妨頌碧雞。
無題二首  其一 楊億
銅盤蕙草起青烟，斗帳香囊四角懸。沈約愁多徒自瘦，相如意密有誰傳。金塘雨過猶疑夢，翠袖風迴祗恐仙。日上秦樓休寄詠，東方千騎擁輜軿。
無題二首  其二 楊億
露冷星翻月上絃，九枝銀燭照金鈿。應知韓掾偷香夜，猶記潘郎擲果年。天上明河雖可望，苑中高柳未經眠。烏啼人散青樓曉，堂下輕風轉莢錢。
懷舊居 楊億
武夷仙穴近吾廬，鬬鴨闌摧菌閣虚。千匹歳儲妨種橘，百金春事廢觀漁。北山煙霧迷歸轍，南陌風塵化客裾。堂上金絲應已歇，豈惟蘭菊舊叢疏。
偶懷 楊億
銀礫飛晴霰，蘭英湛凍膠。年光侵葆髪，春恨寄雲袍。燕重銜泥遠，鴻驚避弋高。平生林壑志，誤佩呂虔刀。
許洞歸吳中 楊億
春渚歸艎不暫留，青絲如葆恐逢秋。騷人已得江山助，賦客終陪霰雪遊。三徑未荒休歎鵩，十漿先饋定驚鷗。洞庭霜橘疁田粟，歳計猶堪比徹侯。
上巳玉津園賜宴 楊億
禊飲逢元巳，春遊盛舞雩。流杯傳楚俗，飫賜出堯厨。玉樹天開苑，銀潢水貫都。肆筵環曲沼，飛蓋塞交衢。洛邑聲詩逸，蘭亭歳月徂。顔王有遺韻，待子一操觚。
致齋太一宮 楊億
漢帝祈年館，威神法太微。赤章修秘祝，盤石拂仙衣。雉雊靈光發，鸞歌彩霧霏。霓旌飄夕吹，瑤草泛春暉。瓊屑晨杯滿，芝苖晝茹肥。象樽猶一獻，鳬舄自雙飛。天迥飇輪度，宵殘素瑟希。回看葱鬱處，佳氣接彤闈。
直夜二首  其一 楊億
月魄生宵暈，風烏送晚凉。飛蠅隨鏤管，浮蟻溢清觴。負郭春耕廢，鈞天曉夢長。玉籖聲未斷，落宿半宮牆。
直夜二首  其二 楊億
罏銷香篆靄餘芬，晏坐氍毹日易曛。虎圈微凉生夕籟，鶴天新霽見歸雲。通中夢穩春寒薄，肅唱聲沈夜漏分。誤濯塵纓成底事，巖阿千古有移文。
櫻桃 楊億
離宮時薦罷，樂府艶歌新。石髓凝秦洞，珠胎剖漢津。三桃聊竝列，百果獨先春。清籞來君賜，雕盤助席珍。甘餘應受和，圓極豈能神。楚客便羊酪，歸期負紫蓴。
暑詠寄梅集賢 楊億
點綴鮮雲紫宙寛，微風淅淅起霜紈。魏臺清暑開冰井，漢殿延年啜露盤。天外一飛期汗漫，水邊千畝憶檀欒。流波意密知音少，可得延陵爲試觀。
苦熱 楊億
極目長天度鳥稀，纖蘿不動轉晨暉。已裁圓月班姬扇，更換輕雲子産衣。河朔一時觴對舉，臨淄萬井汗交揮。冰丸雪散成虚設，欲借飇輪羾紫微。
屬疾 楊億
積日勞無補，彌天疾未瘳。馬卿非避事，盛憲自多憂。目眩花成果，心驚蟻鬬牛。豳冰那浣熱，洛笛更生愁。拂枕窗風度，穿簾隙日流。唾壺從已缺，博齒亦慵投。發篋尋桐錄，支頤動越謳。平生江海志，夕夢繞滄洲。
因人話建溪舊居 楊億
聽話吾廬憶翠微，石層懸瀑濺巖扉。風和林籟披襟久，月射溪光擊浪歸。露畹荒凉迷草带，雨牆陰濕長苔衣。終年已結南枝戀，更羡高鴻避弋飛。
清風十韻 楊億
素魄離箕舌，鳴鳶載錦綢。微凉生玉宇，餘韻泛蘭臯。竿轉相烏數，厨摇萐莆勞。渚蘋偏靃靡，苑樹更蕭騷。五斗酲初析，三年翼自高。陶窗時拂袵，楚榭正揮毫。塵篋悲鸞扇，雲帆戒鷺濤。洞庭驚木葉，騎省歎霜毛。勢好摶羊角，心終憶蟹螯。泠然知有待，仙寇異吾曹。
戊申年七夕五絕  其一 楊億
六幕西迴斗轉車，鮮雲點綴玉鉤斜。天孫已渡黄姑渚，阿母還來漢帝家。
戊申年七夕五絕  其二 楊億
明河左界鵲南飛，漢苑高樓正曝衣。一夕匆匆停弄杼，誰將錦石暫支機。
戊申年七夕五絕  其三 楊億
蘭夜沈沈鵠漏移，羽車雲幄有佳期。應將機上回文縷，分作人間乞巧絲。
戊申年七夕五絕  其四 楊億
神女歡娛一夕休，月娥孀獨已千秋。爭如靈匹年年會，莫恨牛津隔鳳輈。
戊申年七夕五絕  其五 楊億
玉女壺傾笑電頻，白榆晴影接星津。神光奕奕雲容薄，誰見凌波襪起塵。
秋夕池上 楊億
蓮塘带弋林，清吹滌煩襟。泉咽猶鳴玉，臺傾舊築金。僵桃蟲自蠧，怪石蘚交侵。此夜悲秋客，烟蛩亦伴吟。
偶作 楊億
翹車蕊佩謁明光，禁籞多年費稻粱。祗羡泥塗龜曵尾，翻嫌霧雨豹成章。鳴鳩春{殻几=子}先疇廢，寒蝶秋菘老圃荒。歸計未成芳節晚，更憂禽鹿頓纓狂。
螢 楊億
爽籟生遙圃，斜暉落半岑。微芒浮草際，零亂起牆陰。武子窗塵積，隋家苑樹深。燈光透疏隙，珠彩射清潯。野燐宵爭出，星榆曉共沈。長門秋漏永，偏照淚涔涔。
送覲道人歸故 楊億
跡寄浮屠教，心将汗漫遊。無眠長達曙，却立動經秋。秘訣神仙授，靈苖洞壑求。誅茅探虎穴，投杖涸龍湫。丹熟爐應冷，禪餘室更幽。登山不累息，入夏亦重裘。名已標真籍，身猶隱沃洲。逍遙訪巖穴，迢遞别林丘。徧覽縉雲境，還浮一葉舟。三千功欲滿，鶴馭恐難留。
送高學士知越 楊億
萬壑千巖古剡中，錦旗朱轂此臨戎。酒廚歲取公田秫，樵舸朝分射的風。閣吏蒸青藏史牘，席賓簪玳奉談叢。海邦訟息多幽賞，禹穴奇書爲一空。
喜朝京闕 楊億
七閩波渺邈，雙闕氣岧嶢。曉登雲外嶺，夜渡月中潮。願秉清忠節，終身立聖朝。
貽諸館閣 楊億
聞戴宮花滿鬢紅，上林絲筦侍重瞳。蓬萊咫尺無因到，始信仙凡迥不同。
傀儡 楊億
鮑老當筵笑郭郎，笑他舞袖太郎當。若教鮑老當筵舞，轉更郎當舞袖長。
登樓 楊億
危樓高百尺，手可摘星辰。不敢高聲語，恐驚天上人。
禁直 楊億
鳳樓鴛瓦蟾波濕，衆籟聲沈百蟲蟄。仙盤雲表露成霜，何人夜半牛衣泣。芝泥香熟封詔書，河漢西傾移斗車。陰風摵摵起庭樹，寒澌戛戛鳴宫渠。千廬迭唱傳宵警，海山鼇背蓬壺頂。金釭珠網結綺錢，玉井銀牀垂素綆。前席受釐詢碩生，觀書百斤須中程。投籖乍應嚴鼓節，求衣誤聽蒼蠅聲。渴烏漏盡繁星曙，魚鑰建章開萬户。初日曈曨艷屋梁，鳴鞭一聲下天路。
至郡累旬惡風 楊億
鄧禹功曹器，馬周令長才。叨臨萬室郡，驟致五風災。大木行將拔，繁雲黯不開。自知蒙闇極，民吏竊相咍。
獄多重囚 楊億
鐵鎖銀鐺衆，金科伏念頻。絕聞空獄奏，深愧片言人。清潁黄公接，甘棠邵伯鄰。懷賢不能繼，多辟豈由民。
民牛多疫死 楊億
南海逸風如失性，東吳喘月不逢醫。一元祀典古所重，九穀民天命在斯。真相柅車寜致問，族庖更刃亦焉施。炎神厲鬼爭爲虐，渡虎消蝗復是誰。
奉和御製中和 楊億
佳節更春晦，長標令甲名。天淵搖綠浪，仙杏吐丹榮。連皷將驚蟄，高枝已變鶯。雲謠傳下土，漢曲被新聲。
七夕 楊億
天開翠帟暮氛消，盤薰朱煤惜易飄。月出南樓蟾桂長，笙來北里鳳簧調。巧蛛露濕千絲網，倦鵲波橫一夕橋。曬腹曝衣傳故俗，阮庭布犢若爲標。
上元 楊億
天碧銀河欲下來，月華如水浸樓臺。誰將萬斛金蓮之，撤向星都五夜開。
櫻桃 楊億
團於火色貝，燦極日光珠。西海瑤池苑，曾城寶樹區。鳳幘生猶嫩，龍睛未脫枯。彤標與霞彩，紫府閟雲腴。
送張無夢歸天台山 楊億
小隱瓊臺布水邊，獨披金誥味重玄。晨鳬化舄趨軒室，秋鷺翻濤逐楚船。養鶴七年知善舞，種芝三秀舊成田。飇輪不駐勞宸眷，犀管裁章與世傳。
送僧歸天寧萬年禪院 楊億
暫別雲山幾度瓜，方袍初日耀蘭芽。吟詩池上生春草，說法庭中散寶華。桂檝去依隨岸柳，松軒歸賞赤城霞。御書滿篋新頒得，應向三吳到處誇。
送錢易 楊億
霜葉飛梁苑，風檣指上饒。江山應有助，別恨寄蘭苕。
柳噪竹 楊億
好在碧壇灣，叢底度歲寒。何堪栽鳳律，祇好製魚竿。拂水煙稍潤，含風劍葉攢。芳蔭聊奉庇，君試仰天看。
竹答柳 楊億
我自虛心者，君能百尺芳。未聞凌雪秀，唯解刺天長。葉密招禽宿，皮枯任蠹藏。他年丹穴鳳，恐不集垂楊。
書懷寄劉五 楊億
世事悠悠未遽央，虛名真意兩相忘。休誇失馬曾歸塞，未省牽牛解服箱。四客高風驚楚漢，五君新詠棄山王。秋來安有漁樵夢，多在箕峰潁水傍。
洛意 楊億
蘅臯駐馬獨依依，寄恨微波带減圍。淚迹不成雙玉筯，身輕誰賦六銖衣。穿針靜夜星榆出，擺手清晨雪絮飛。目斷風簾舊巢燕，新看先傍杏梁歸。
白蓮 楊億
昨夜三更裏，嫦娥墜玉簪。馮夷不敢受，捧出碧波心。
昇山 楊億
層巒連近郭，占勝有招提。宿霧昏金像，飛泉濺石梯。鐘聲空谷答，塔影亂雲齊。千騎時來此，尋幽獨杖藜。
贈張季常 楊億
疊巘參差翠繞門，雕梁賀燕自成羣。殺雞日夕期嘉客，種竹寒暄對此君。且向東臯輸黍稷，便應北闕降玄纁。子真漫說耕巖石，不奈聲名四遠聞。
留別 楊億
夢筆山前君別我，下沙橋上我思君。黄昏更過西陽嶺，滿目青山與白雲。
獨懷 楊億
獨依青桐聽鼓聲，參旗歷落上三更。涼風捲雨忽中斷，明月背雲還倒行。賴有清吟消意馬，豈無美酒破愁城。是非人世何須較，方外吾師阮步兵。
詩一首 楊億
漚生稱漚滅，二法本來齊。要識真歸處，趙州東院西。
詠華林書院 楊億
聞說華林院，名將闕里偕。生徒似東魯，書籍勝西齋。俎豆儒風盛，塤箎樂韻諧。門閭雙桂茂，編秩九流排。講學搴紗幕，題詩掛粉牌。荀陳傳舊族，游夏結同儕。紅實洲生橘，清陰世種槐。夜蟾穿戶牖，晴瀑瀉巖崖。遠客來千里，新恩出兩階。橫經定何日，凭此寄幽懷。
靈嶽 楊億
靈嶽標真牒，孤峰入紫氛。藤蘿暗仙穴，猿鳥駭人羣。白道千年在，縣流萬壑分。漢壇秋蘚駁，曾祀武夷君。
句  其一 楊億
眼中是面前人。
句  其二 楊億
關榆漸落邊鴻過，誰勸劉郎酒十分。
句  其三 楊億
峭帆橫渡官橋柳，疊鼓警飛海岸鷗。
句  其四 楊億
前瞰琵琶洲，後枕思禪寺。
句  其五 楊億
連天漢水鴨頭春，樂府銅鞮艷曲新。
句  其六 楊億
渡海鯨波息，登山豹霧清。
句  其七 楊億
不把一言裨萬乘，祇叉雙手揖三公。
句  其八 楊億
世人何人最得閑，司諫拂衣歸華山。
句  其九 楊億
江南堤柳拂人頭，李白題詩徧酒樓。
句  其一○ 楊億
獨自憑闌干，衣襟生暮寒。
句  其一一 楊億
相公坐處幕瞞天。
句  其一二 楊億
禰狂無自屈岑牟。
句  其一三 楊億
愁裏酒盃浮太白，夢回香塚上孤青。
句  其一四 楊億
仙盤露冷蛛絲濕，綺閣香風風吹傳。
句  其一五 楊億
巍巍百尺樓上槐，夾樓清密葉已繁。
句  其一六 楊億
好把長鞭便一揮。
雙蓮堂 楊備
雙蓮仙影面波光，翠蓋摇風紅粉香。中有畫船鳴鼓吹，瞥然驚起兩鴛鴦。
題木蘭堂 楊備
木蘭枝密樹仍高，堂下花光照節旄。列鼎重茵歌舞地，金章同色使君袍。
觀風樓 楊備
觀風危堞與雲齊，樓下開門畫戟西。鼓角聲沉絲管沸，卷簾晴黛遠山低。
姑蘇臺 楊備
山花野草一荒丘，雲裏驕奢舊跡留。珠翠管絃人不見，上頭麋鹿至今遊。
吳王井 楊備
石甃遺蹤傍古臺，一泓寒影鑑光開。何人照面金釵落，曾見越溪紅粉來。
響屧廊 楊備
步步香翻羅襪塵，粉紅花艷滿宮春。傾城一笑無遺跡，不見長廊響屧人。
採香徑 楊備
館娃南面即香山，畫軻爭浮日往還。翠蓋風翻紅袖影，芙蓉一路照波間。
蠡口 楊備
霸越勳名間世才，五湖煙浪一帆開。猶防烏喙傷同輩，此地復招文種回。
洗馬池 楊備
一一牽來種是龍，臨深欲下更嘶風。金鞍玉勒拋何處，騰踏渥漥寒影中。
伍員廟 楊備
出境鞭屍報父讎，吳兵勇銳越兵憂。忠魂怨氣江雲在，日見爐香煙上浮。
天平山 楊備
久厭城居適野情，搘筇躡屐傍山行。人間多少險巇路，縱是天平還不平。
穹窿山 楊備
吳郡名山第一山，翠微心在碧霄間。林泉瀟灑煙嵐秀，直擬結廬終老閑。
華山 楊備
巖屏晚樹噪寒鴉，嵐翠樓臺釋子家。池面鏡光功德水，金波影裏石蓮花。
二獄山 楊備
雷霆號令雪霜威，二獄東西鎖翠微。彷彿酆都叢棘地，巖扉應是古圜扉。
虎丘 楊備
闔閭城見古荒丘，雲裏鐘聲滿寺樓。白虎金晶人不見，昔曾雄據此山頭。
劍池 楊備
三尺龍盤古到今，波光凝碧暮雲深。沈絲不斷應無底，山脚池心徹海心。
試劍石 楊備
白刃凝霜照水寒，當時入匣便迴鑾。巖前片石猶中斷，切玉如泥也不難。
生公講堂 楊備
海上名山即虎丘，生公遺跡至今留。當年說法千人坐，曾見巖邊石點頭。
烏鵲橋上元 楊備
月滿星移水照天，南飛烏鵲影翩翩。雖然上屬牽牛分，不爲秋河織女填。
太湖 楊備
魚舠載酒日相隨，一笛蘆花深處吹。湖面風收雲影散，水天交照碧琉璃。
長橋 楊備
漁市花村夾酒樓，山光沈碧水光浮。松陵雨過船中望，一道青虹兩岸頭。
吳江 楊備
松陵水國面松江，學弄漁竿對酒缸。驚起鴛鴦是旗鼓，背帆飛去一雙雙。
交讓瀆 楊備
琴丁結友事耕耘，田熟翻如如虞芮君。彼此持廉爲棄物，一名交讓兩難分。
越來溪 楊備
臨流何必弔前非，且說吳宮得意時。夾岸桃花煙水綠，畫船禮物載西施。
夏駕湖 楊備
湖面波光鑑影開，綠荷紅芰繞樓臺。可憐風物還依舊，曾見吳王六馬來。
朱明寺 楊備
不悌爭分不義財，舊居金碧照樓臺。何緣半夜狂風雨，暗裏卻飛錢帛來。
龍興寺 楊備
高剎長幡敞凈居，方袍圓笠照通渠。龍興舊額加新榜，不見金輪皇帝書。
題延射亭 楊備
高臺蕪沒曲池平，十萬人家古縣城。煙水雲山屏畫裏，闔閭墳域舊都名。
長洲  其一 楊備
太湖東西即長洲，臨水孤城遠若浮。雨過雲收山潑黛，管絃歌動酒家樓。
長洲  其二 楊備
花光带露柳凝煙，茂苑笙歌已沸天。有客尋春拚一醉，青樓紅粉洞中仙。
真娘墓 楊備
冰肌玉骨真遺妍，粉作妬雲黛作煙。知有香魂埋不得，夜深巖底月中仙。
爲長溪令夢中作 楊備
月俸蚨錢數甚微，不知從宦幾時歸。東吳一片輕波在，欲問何人買釣磯。
題常熟縣 楊備
遠逼江垠傍海壖，落帆多是兩來船。縣庭無訟鄉閭富，歲歲加收常熟田。
題幽獨居 楊備
金檢書殘石壁雲，二名幽獨彼何人。春深草沒松門路，泉下詩猶感鬼神。
崑丘 楊備
雲裏山花翠欲浮，當時片玉轉難求。卞和死後無人識，石腹句藏不采收。
慧聚寺 楊備
駐錫棲雲石室中，樓臺一片畫屏風。禪師道德知多少，不爾山神肯助工。
新宮 楊備
玉案金爐對御牀，巋然應是魯靈光。螭頭直上雙魚尾，不讓西京舊柏梁。
靈和殿 楊備
得地恩深雨露徧，丹墀左右玉階前。君王屬意君知否，好似風流美少年。
臺城 楊備
六朝遺跡好山川，宫闕灰寒草樹烟。江令白頭歸故國，多情合賦黍離篇。
石闕 楊備
雙石巍巍慰眼青，滿朝珍重佐公銘。官城府寺俱灰燼，翻使他人漫涕零。
衛玠臺 楊備
年少才非洗馬才，珠光碎後玉光埋。江南第一風流者，無復羊車過舊街。
九日臺 楊備
甲光如水戟如霜，御酒杯浮菊半黄。東日西風滿天仗，簫韶一部奏清商。
新亭 楊備
滿目江山異洛陽，北人懷土淚千行。不如亡國中書令，歸老新亭是故鄉。
東冶亭 楊備
忍淚相看酒共持，一生心事幾人知。年年折盡東亭柳，此别綿綿無盡期。
儀賢堂 楊備
兩兩鶉衣白髪翁，講筵談柄坐生風。昭明太子歡相得，應與商山西皓同。
聽筝堂 楊備
雁柱鸞絃十有三，南山安石位巖巖。逡巡奏罷金縢曲，堂上沾襟嘆不凡。
蠶室 楊備
摘繭抽絲女在機，茅檐葦箔舊堂扉。年年桑柘如雲綠，翻織誰家錦地衣。
馳道 楊備
路平如砥直如絃，官柳千株拂翠烟。玉勒金羈天下駿，急於奔電更揮鞭。
層城觀 楊備
秋星如彈月如梳，宫妓香添乞巧爐。萬縷千針同一意，眼穿腸斷得知無。
齊雲觀 楊備
上界笙歌下界聞，縷金羅袖鬱金裙。倚闌紅粉如花面，不見巫山空暮雲。
秦淮 楊備
一氣東南王斗牛，祖龍潛爲子孫憂。金陵地脈何曾斷，不覺真人已姓劉。
直瀆 楊備
晝役人功夜鬼功，陽開陰闔幾時終。不聞擲土江中語，争得盈流一水通。
横塘 楊備
早潮纔過晚潮來，一一軒窗照水開。鑑面無塵風不動，分明倒影見樓臺。
青溪 楊備
傾城傾國兩妃嬪，此地聞名不見人。潛想舊時紅粉面，落花風裏步香塵。
北渠 楊備
金殿分來玉砌流，黑龍湖撒鳯池頭。後庭花落恩波斷，翻與南塘作御溝。
覆杯池 楊備
金杯覆處舊池枯，此後還曾一醉無。東晉中興股肱力，元皇也學管夷吾。
三巖石 楊備
蘿蔓藤花歲自添，露痕還似雨痕霑。莫將廢苑爲閒地，猶可巖巖作具瞻。
半陽湖 楊備
江南龍節水爲鄉，水不純陰有半陽。一片湖光共深淺，兩般泉脈異温涼。
麾扇渡 楊備
旌旗爍日刃凝霜，甲光如龍人似狼。羽扇一揮風偃草，策勳多謝顧丹陽。
桃葉渡 楊備
桃葉桃根柳岸頭，獻之才調頗風流。相看不語横波急，艇子翻成送莫愁。
長命洲 楊備
梁武慈悲不鼎烹，蒙恩豢養亦虚名。狐狸口腹應潛飽，就死多于日放生。
應潮井 楊備
碧甃時時減復增，山頭海面密相應。古來泉脈誰穿過，潮落潮生不暫澄。
藏冰井 楊備
尤喜凌人職未隳，閉藏出納示箴規。戰兢國步艱難者，常似臨深履薄時。
天闕山 楊備
牛頭天際碧凝嵐，王導無稽示妄談。若以遠山爲上闕，長安應合指終南。
幕府山 楊備
六代繁華一瞬間，平蕪遠樹不勝閑。倚樓天暝雲如幕，知是瑯琊幕府山。
白楊路 楊備
殘枝敗葉幾霑春，莫問栽培迹已陳。細雨斜風馬無力，蕭蕭滿路更愁人。
射雉場 楊備
外作禽荒內色荒，三千紅粉日嚴妝。潘妃縱有嫣然態，不步金蓮到射場。
絕地 楊備
四主衣冠令不終，高門列戟漫重重。由來瘠沃分勞逸，莫道人凶非宅凶。
銅螭署 楊備
挈壺傳箭逼天聰，鑄出蟠螭巧範同。何事腹中藏怪物，人驚蝘蜓氣如虹。
錦署 楊備
人衣藍縷地衣紅，不念家家杼柚空。厥篚織文應歲貢，更翻新樣集機工。
焚衣街 楊備
雉頭金縷又珠胎，煙緒香雲晝不開。御路傍人皆歎息，逡巡紅焰作青灰。
三斷石 楊備
孫吴紀聞舊刊碑，埋沒蟠螭與伏龜。惆悵石岡三斷在，至今猶似鼎分時。
潛鶴鼓 楊備
端門擊破使人驚，潛鶴雙飛上玉清。怪得舊時聲太遠，沖天合自九臯鳴。
獨足臺 楊備
鳥跡分明在帝臺，管絃聲裏輒書來。回頭一覺風流夢，猶得朱門傍水開。
燕雀湖 楊備
平湖岸側見高墳，萬土銜來燕雀羣。鑑面無波天一色，此中文藻似儲君。
白都山 楊備
駕鶴驂鸞自古聞，策名僊籍是真君。天邊舊跡無處尋，滿目青山空白雲。
東磵 楊備
手拖葛屨坐藜牀，竹樹蕭然一水傍。枕上白雲船下月，卜鄰東磵勝東岡。
洞玄觀 楊備
葛玄功行滿三千，白日驂鸞上碧天。留得舊時壇宇在，後人方信有神仙。
吳建初寺 楊備
僧會西來始布金，常聞足磬伴潮音。江南古寺知多少，此寺獨應年最深。
同泰寺 楊備
佛事莊嚴國力疲，照天金碧倚欄危。沉檀爐上煙雲合，恰似當年煨燼時。
明慶寺 楊備
翠壁如屏旱不枯，一泓甘滑飲醍醐。高僧到此聞絲竹，還有金鱗對躍無。
佛窟寺 楊備
曩事何人爲證明，白雲深鎖翠微坑。已聞過去辟支佛，未見如來彌勒生。
吳大帝廟 楊備
古木陰森廟巋然，龍蟠虎踞舊山川。當時鼎足一場夢，空裏旋風飛紙錢。
晉陰山廟 楊備
爐香煙斷暮雲凝，陰德山高衆所稱。開府瑯玡舊蒙福，龍飛一馬至中興。
楚靳尚廟 楊備
汩羅魚腹葬靈均，競渡如飛不救人。天意明知讒口毒，果遭天譴作蛇身。
烏衣巷 楊備
人物風流往事非，空餘陋巷作烏衣。舊時簾幕無從覓，祇有年年社燕歸。
二十四浮航 楊備
青雀浮航夜照波，星繁雲靜月華多。玉樓人凭欄干立，直下天心耿耿河。
四航 楊備
橋上層樓樓上梯，秦淮兩岸綠楊堤。春風影動波光碎，翬翼孤飛雀並棲。
五馬渡 楊備
何事金陵王氣鍾，瑯玡開幕據江東。舟人忽見風雲起，一旦龍飛五馬中。
雞鳴埭 楊備
輦出城時雞未鳴，春羅蟬翼赭袍輕。蒙塵獵騎奔如電，到此聞雞第一聲。
桂嶺 楊備
步步高如月裏攀，拂雲枝葉伴雲間。開花結子清香遠，應似淮南一小山。
栽松峴 楊備
聳壑凌霄色共蒼，森然萬樹約千行。劉郎大廈尋顛覆，應是其間少棟梁。
濛汜池 楊備
春條拂岸柳如金，一鑑澄空照底深。傍見龍舟赭袍影，分明紅日在池心。
景陽井 楊備
擒虎戈矛滿六宮，春花無樹不秋風。蒼惶益見多情處，同穴甘心赴井中。
善泉池 楊備
影浸龍樓徹鳳城，昭明有意在澄清。穿時深欲狀溟渤，樂府當歌重潤聲。
汝南灣 楊備
汝南王昔過江東，此地名將汝海同。玉斝濯來人易醉，有時人面照花紅。
白鷺洲 楊備
春信風生晚汛潮，印沙羣鷺立還翹。凭高一片迷人眼，蘆葦叢邊雪未銷。